title: Padomes Lēmums (1986. gada 24. marts), ar ko Kopienas vārdā pieņem Starptautiskās muitas procedūru vienkāršošanas un saskaņošanas konvencijas F2 pielikumu

text:
Svarīgs juridisks paziņojums

|

31986D0103

Oficiālais Vēstnesis L 088 , 03/04/1986 Lpp. 0042 - 0045 Speciālizdevums somu valodā: Nodaļa 2 Sējums 4 Lpp. 0109  Speciālizdevums zviedru valodā: Nodaļa 2 Sējums 4 Lpp. 0109

		Padomes Lēmums(1986. gada 24. marts),ar ko Kopienas vārdā pieņem Starptautiskās muitas procedūru vienkāršošanas un saskaņošanas konvencijas F2 pielikumu(86/103/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu,ņemot vērā Komisijas priekšlikumu,tā kā Kopiena ir noslēgusi Starptautisko muitas procedūru vienkāršošanas un saskaņošanas konvenciju saskaņā ar Lēmumu 75/199/EEK [1];tā kā Kopiena var pieņemt F2 pielikumu par patēriņam nododamu preču apstrādi;tā kā tomēr tāda pieņemšana jāsavieno ar dažām atrunām, lai ņemtu vērā muitas savienības īpašās prasības un pašreiz panākto muitas tiesību aktu saskaņošanas stadiju,IR PIEŅĒMUSI ŠO LĒMUMU.1. pantsAr šo Kopienas vārdā pieņem Starptautiskās muitas procedūru vienkāršošanas un saskaņošanas konvencijas F2 pielikumu, kas attiecas uz patēriņam nododamo preču apstrādi, piemērojot vispārēja rakstura atrunu un atrunu saistībā ar ieteicamās prakses 7. punktu.Minētā pielikuma teksts kopā ar atrunām ir pievienots šim lēmumam.2. pantsAr šo Padomes priekšsēdētājam tiek dotas tiesības iecelt personu, kam ir pilnvaras pavēstīt Muitas sadarbības padomes ģenerālsekretāram to, ka Kopiena, piemērojot 1. pantā minētās atrunas, ir pieņēmusi attiecīgajā pantā minēto pielikumu [2].Briselē, 1986. gada 24. martāPadomes vārdā —priekšsēdētājsG. Braks[1] OV L 100, 21.4.1975., 1. lpp.[2] Šā F2 pielikuma spēkā stāšanās datumu Padomes Ģenerālsekretariāts publicēs Eiropas Kopienu Oficiālajā Vēstnesī. Kopienas noteiktās atrunas saistībā ar Starptautiskās muitas procedūru vienkāršošanas un saskaņošanas konvencijas F2 pielikumu.--------------------------------------------------Atrunas, ko Kopiena nosaka attiecībā uz Starptautiskās muitas procedūru vienkāršošanas un saskaņošanas konvencijas F2 pielikumu1. Vispārēja rakstura atruna (vispārēja rakstura apsvērums)."Kopienas tiesību aktos ir iekļauta tikai daļa no šā pielikuma nosacījumiem. Jomās, kas nav ietvertas Kopienas tiesību aktos, dalībvalstis vajadzības gadījumā nosaka savas atrunas."2. Ieteicamās prakses 7. punkts."Normālos apstākļos Kopiena piemēro šīs ieteicamās prakses noteikumus. Tomēr atļauju piešķir tikai tad, ja preču nodošana šajā režīmā nevar radīt ievestām precēm piemērojamu izcelsmes noteikumu vai kvantitatīvu ierobežojumu ietekmes grozījumu."--------------------------------------------------F2 PIELIKUMSPAR PATĒRIŅAM NODODAMO PREČU APSTRĀDIIEVADSParasti tie nodokļi un citi maksājumi, kas uzliekami precēm, kuras ieved nodošanai patēriņam, ir labi pielāgoti attiecīgās valsts tarifa politikai. Tomēr atsevišķos gadījumos par ievestām precēm maksājamo ievedmuitas nodokļu un citu maksājumu līmenis ir tāds, ka jebkāda paredzētā šo preču ražošana, pārstrāde vai papildu apstrāde pēc muitošanas, lai nodotu patēriņam, padarītu neienesīgu vispārējo komerciālo darbību, kā rezultātā valstij tiktu nodarīts zaudējums, jo šādas saimnieciskās darbības tiek nodotas citai valstij.No otras puses, minētās saimnieciskās darbības var sekmēt, atļaujot atsevišķas preces pārstrādāt muitas kontrolē pirms to nodošanas patēriņam.Patēriņam nododamo preču apstrādes muitas procedūras mērķis ir paredzēt iespēju atsevišķas ievestas preces, ja tas ir tautsaimniecības interesēs, pārstrādāt muitas kontrolē tādā mērā, ka ievedmuitas nodokļu un citu maksājumu summa, kas piemērojama tādējādi iegūtiem produktiem, ir mazāka par to, kas būtu piemērojama ievestām precēm.DEFINĪCIJASŠajā pielikumā:a) "patēriņam nododamu preču apstrāde" ir muitas procedūra, ar ko ievestas preces pirms muitošanas, lai nodotu patēriņam, muitas kontrolē drīkst pārstrādāt vai apstrādāt tādā mērā, ka ievedmuitas nodokļu un citu maksājumu summa, kas piemērojama šādi iegūtiem produktiem, ir mazāka par to, kas būtu piemērojama ievestām precēm;b) "muitošana, lai nodotu patēriņam" ir muitas procedūra, kas nodrošina, ka ievestas preces drīkst pastāvīgi atrasties muitas teritorijā. Šī procedūra paredz samaksāt visus ievedmuitas nodokļus un citus uzliekamos maksājumus un izpildīt visas vajadzīgās muitas formalitātes;c) "ievedmuitas nodokļi un citi maksājumi" ir muitas nodokļi un visi citi nodokļi, maksājumi vai citas maksas, ko iekasē, vai nu ievedot preces, vai arī saistībā ar preču ievešanu, neieskaitot nodokļus un maksas, kas nepārsniedz sniegto pakalpojumu aptuvenās izmaksas;d) "preču deklarācija" ir paziņojums muitas noteiktajā veidā, ar kuru ieinteresētās personas norāda to muitas procedūru, kas precēm jāpiemēro, un sniedz sīkas ziņas, ko muita lūdz norādīt šīs procedūras piemērošanai;e) "muitas kontrole" ir pasākumi, ko piemēro, lai nodrošinātu to normatīvo aktu izpildi, par kuru īstenošanu atbild muita;f) "nodrošinājums" ir maksa, kas nodrošina to, ka tiks izpildītas saistības pret muitu. Nodrošinājums ir vispārējs, ja tas nodrošina ar vairākām darbībām saistītu saistību izpildi;g) "persona" ir gan fiziska, gan juridiska persona, ja vien konteksts neparedz ko citu.PRINCIPI1. StandartsPatēriņam nododamu preču apstrādi reglamentē šā pielikuma noteikumi.2. StandartsValsts tiesību aktos paredz nosacījumus un muitas formalitātes, kas jāpilda attiecībā uz patēriņam nododamu preču apstrādi.Piezīmes1. Atļauju patēriņam nododamu preču apstrādei var piešķirt, piemērojot nosacījumu, ka kompetentās iestādes iecerētās apstrādes darbības uzskata par tautsaimniecībai noderīgām.2. Tiesības pārstrādāt patēriņam nododamas preces var piešķirt personām, kuras reģistrētas muitas teritorijā un kuru darbības atbilst muitas iestāžu prasībām.3. Muitas iestādes parasti piešķir atļauju veikt apstrādes darbības noteiktā vietā (piemēram, ievedēja telpās) un īpašām personām.4. Muitas iestādes var noteikt standarta ieguves normu par darbībām, kas saistītas ar patēriņam nododamu preču apstrādi.3. StandartsPatēriņam nododamu preču apstrādes procedūras piešķiršanu pakļauj nosacījumam, ka muitas iestādes var pārliecināties par to, ka produkti, kas radušies apstrādes rezultātā, ir iegūti no ievestajām precēm.4. StandartsPatēriņam nododamu preču apstrādes procedūru piešķir ar nosacījumu, ka pēc apstrādes nav iespējams saimnieciski atgūt preču sākotnējo stāvokli.DARBĪBAS JOMA5. StandartsPatēriņam nododamu preču apstrādi var atļaut attiecībā uz konkrētu kategoriju precēm, ar kurām veic atļautas apstrādes darbības.PiezīmeAtļauju var dot tikai tām apstrādes darbībām, kuru rezultātā iegūst produktus, kurus var klasificēt pēc noteiktām tarifa pozīcijām.6. StandartsPatēriņam nododamu preču apstrādi neierobežo tikai tām precēm, ko ieved tieši no ārvalstīm, bet to atļauj arī saistībā ar precēm, kas ir bijušas muitas tranzītā, muitas noliktavā vai brīvajā zonā.7. Ieteicamā praksePreču izcelsmes valsts vai valsts, no kuras tās sūta, nedrīkst būt par vienīgo pamatojumu patēriņam nododamu preču apstrādes atteikumam.8. StandartsTiesības apstrādāt patēriņam nododamas preces piešķir ne tikai ievesto preču īpašniekam.9. Ieteicamā praksePersonām, kas veic viena veida patēriņam nododamu preču liela mēroga un nepārtrauktu apstrādi, piešķir vispārēju atļauju tādu darbību veikšanai.DEKLARĀCIJA PAR PATĒRIŅAM NODODAMO PREČU APSTRĀDI10. StandartsValsts tiesību aktos paredz nosacījumus, ar kādiem iesniedz deklarāciju par patēriņam nododamo preču apstrādi un ar kādiem šīs preces uzrāda kompetentajai muitas iestādei.PiezīmePreču deklarāciju parasti iesniedz, pirms preces tiek apstrādātas nodošanai patēriņam, bet gadījumos, kad attiecīgās darbības ir relatīvi vienkāršas, atļauju deklarācijas iesniegšanai var dot vēl pirms preču apstrādes.NODROŠINĀJUMS11. StandartsNodrošinājuma došanas veidu nosaka valsts tiesību akti vai to nosaka muitas iestādes saskaņā ar valsts tiesību aktiem, ja nepieciešams, saistībā ar patēriņam nododamu preču apstrādi.12. Ieteicamā prakseAttiecīgajai personai jāļauj izvēlēties starp dažādiem pieļaujamiem nodrošinājuma veidiem.13. StandartsMuitas iestādes saskaņā ar valsts tiesību aktiem nosaka nodrošinājuma summu, kas jāparedz par patēriņam nododamu preču apstrādi.14. Ieteicamā prakseNodrošinājuma summa jānosaka pēc iespējas mazāka, ņemot vērā potenciāli piemērojamos ievedmuitas nodokļus un citus maksājumus.PiezīmeŠī ieteicamā prakse nenovērš to, ka nodrošinājuma summa tiek noteikta, balstoties uz vienu likmi, ja preces pieskaitāmas virknei tarifa pozīciju.15. StandartsJa nodrošinājums jāparedz, lai nodrošinātu, ka tiek izpildītas saistības, kas rodas patēriņam nododamu preču apstrādes procedūrā no vairākām darbībām, muitas iestādes pieņem vispārēju nodrošinājumu.16. Ieteicamā prakseMuitas iestādes atceļ prasību par nodrošinājumu, ja tās ir pārliecinātas, ka visu iespējami piemērojamo summu samaksu var nodrošināt citādi.PATĒRIŅAM NODODAMO PREČU APSTRĀDES IZBEIGŠANA17. StandartsPatēriņam nododamu preču apstrādi izbeidz, ja apstrādes rezultātā iegūtos produktus nodod patēriņam.18. StandartsValsts tiesību aktos paredz vērā ņemamo laiku, kad nosaka to preču vērtību un daudzumu, kuras deklarētas nodošanai patēriņam, kā arī tām piemērojamo nodokļu un citu maksājumu likmes.19. Ieteicamā prakseJa to attaisno apstākļi, pēc attiecīgās personas pieprasījuma muitas iestādēm jāapstiprina procedūras izbeigšana, ja apstrādē vai pārstrādē iegūtos produktus izved, ievieto muitas noliktavā vai ieved brīvajā zonā.20. StandartsJebkādām atliekām vai lūžņiem, kas radušies patēriņam nododamu preču apstrādē, ja tos nodod patēriņam, uzliek ievedmuitas nodokļus un citus maksājumus, ko tādām atliekām vai lūžņiem piemērotu gadījumā, ja tos ievestu attiecīgajā stāvoklī.PiezīmeVar dot atļauju tādas atliekas vai lūžņus muitas kontrolē padarīt komerciāli nevērtīgus vai atkārtoti izvest.21. StandartsPrecēm, kas paredzētas apstrādei, lai nodotu patēriņam, vai no tām iegūtiem produktiem, kas negadījuma vai nepārvaramas varas dēļ ir iznīcināti vai neatgriezeniski zaudēti, iekams tie ir nodoti patēriņam, neuzliek ievedmuitas nodokļus un citus maksājumus ar nosacījumu, ka šādu iznīcināšanu vai zaudējumu muitas iestādes atzīst par pienācīgi pierādītu. Jebkādām pēc iznīcināšanas palikušām atliekām vai lūžņiem, ja tos nodod patēriņam, uzliek ievedmuitas nodokļus un citus maksājumus, ko tādiem atkritumiem vai lūžņiem piemērotu gadījumā, ja tos ievestu attiecīgajā valstī.ATBRĪVOŠANA NO NODROŠINĀJUMA22. StandartsAtbrīvojumu no nodrošinājuma sniedz, cik vien iespējams drīz, pēc tam, kad ir izbeigta patēriņam nododamu preču apstrāde.INFORMĀCIJA PAR PATĒRIŅAM NODODAMO PREČU APSTRĀDI23. StandartsMuitas iestādes nodrošina, ka visa attiecīgā informācija par patēriņam nododamu preču apstrādi ir viegli pieejama ikvienai ieinteresētai personai.--------------------------------------------------


title: 2006/83/EK: Padomes Lēmums ( 2006. gada 30. janvāris ), lai parakstītu Kopienas vārdā un pagaidu kārtā piemērotu Nolīgumu vēstuļu apmaiņas veidā, ar kuru no  2005. gada 1. jūnija  līdz  2006. gada 31. maijam  pagarina spēkā esības termiņu protokolam, ar ko nosaka zvejas iespējas un finanšu iemaksas, kuras paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem

text:
               11.2.2006

               LV

               Eiropas Savienības Oficiālais Vēstnesis

               L 40/17

         PADOMES LĒMUMS
   (2006. gada 30. janvāris),
   lai parakstītu Kopienas vārdā un pagaidu kārtā piemērotu Nolīgumu vēstuļu apmaiņas veidā, ar kuru no 2005. gada 1. jūnija līdz 2006. gada 31. maijam pagarina spēkā esības termiņu protokolam, ar ko nosaka zvejas iespējas un finanšu iemaksas, kuras paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem
   (2006/83/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 300. panta 2. punktu,
   ņemot vērā Komisijas priekšlikumu,
   tā kā:

               (1)

               Saskaņā ar Eiropas Ekonomikas kopienas un Santomes un Prinsipi Demokrātiskās Republikas valdības Nolīgumu par zveju pie Santomes un Prinsipi krastiem (1) pirms Nolīgumam pievienotā Protokola spēkā esības termiņa beigām Līgumslēdzējām pusēm jāuzsāk sarunas, lai vienotos par Protokola saturu nākamajam laika posmam un, ja vajadzīgs, par grozījumiem vai papildinājumiem, kādi jāveic pielikumā.

               (2)

               Kamēr nav notikušas sarunas par grozījumiem pašreizējā Protokolā, kas apstiprināts ar Padomes Regulu (EK) Nr. 2348/2002 (2002. gada 9. decembris) par tāda protokola noslēgšanu, ar ko nosaka zvejas iespējas un finanšu iemaksas, kuras paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem, attiecībā uz laika posmu no 2002. gada 1. jūnija līdz 2005. gada 31. maijam (2), Līgumslēdzējas puses ir nolēmušas pagarināt tā spēkā esības termiņu uz vēl vienu gadu ar Nolīgumu vēstuļu apmaiņas veidā.

               (3)

               Pamatojoties uz Nolīgumu vēstuļu apmaiņas veidā, Kopienas zvejniekiem laika posmā no 2005. gada 1. jūnija līdz 2006. gada 31. maijam ir tiesības uz zvejas iespējām ūdeņos, uz kuriem attiecas Santomes un Prinsipi suverenitāte un jurisdikcija.

               (4)

               Lai nepieļautu pārtraukumu Kopienas kuģu zvejas darbībā, termiņa pagarinājumam jāstājas spēkā cik vien iespējams drīz. Tādēļ nolīgums vēstuļu apmaiņas veidā būtu jāparaksta un jāpiemēro pagaidu kārtā līdz brīdim, kad tiek izpildītas tā noslēgšanai nepieciešamās procedūras.

               (5)

               Būtu jāapstiprina metode zvejas iespēju piešķiršanai dalībvalstīm, pamatojoties uz protokolu, kura spēkā esības termiņš ir beidzies,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināta tāda nolīguma vēstuļu apmaiņas veidā parakstīšana, ar kuru no 2005. gada 1. jūnija līdz 2006. gada 31. maijam pagarina spēkā esības termiņu protokolam, ar ko nosaka zvejas iespējas un finanšu iemaksas, kuras paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem, līdz šā nolīguma noslēgšanai.
   Nolīguma teksts ir pievienots šim lēmumam.
   2. pants
   Nolīgumu piemēro pagaidu kārtā sākot no 2005. gada 1. jūnija.
   3. pants
   1.   Protokolā paredzētās zvejas iespējas dalībvalstīm piešķir šādi:

               a)

               tunzivju seineri:

                           Francija

                           :

                           18

                           Spānija

                           :

                           18

               b)

               kuģi tunzivju zvejai ar āķiem:

                           Portugāle

                           :

                           2

               c)

               peldošo āķu jedu kuģi:

                           Spānija

                           :

                           20

                           Portugāle

                           :

                           5

         2.   Ja pieteikumos licences saņemšanai no šīm dalībvalstīm netiek paredzēts izmantot visas protokolā noteiktās zvejas iespējas, Komisija var izskatīt pieteikumus licences saņemšanai no jebkuras citas dalībvalsts.
   4. pants
   Dalībvalstis, kuru kuģi zvejo saskaņā ar šo nolīgumu, ziņo Komisijai par Santomes un Prinsipi zvejas zonā nozvejoto katras populācijas apjomu atbilstīgi kārtībai, kura noteikta Komisijas Regulā (EK) Nr. 500/2001 (2001. gada 14. marts), kas nosaka sīki izstrādātus piemērošanas noteikumus Padomes Regulai (EEK) Nr. 2847/93 par to lomu pārraudzību, kurus nozvejojuši Kopienas zvejas kuği trešo valstu ūdeņos un atklātā jūrā (3).
   5. pants
   Ar šo Padomes priekšsēdētājs tiek pilnvarots izraudzīties personu(-as), kam ir tiesības Kopienas vārdā parakstīt nolīgumu vēstuļu apmaiņas veidā, ņemot vērā tā noslēgšanu.

      Briselē, 2006. gada 30. janvārī

            Padomes vārdā —

            priekšsēdētāja

         U. PLASSNIK

      (1)  OV L 54, 25.2.1984., 2. lpp.

      (2)  OV L 351, 28.12.2002., 12. lpp.

      (3)  OV L 73, 15.3.2001., 8. lpp.
    ---documentbreak---

               11.2.2006

               LV

               Eiropas Savienības Oficiālais Vēstnesis

               L 40/19

         NOLĪGUMS
   vēstuļu apmaiņas veidā par tā protokola spēkā esības termiņa pagarināšanu no 2005. gada 1. jūnija līdz 2006. gada 31. maijam, ar ko nosaka zvejas iespējas un finanšu iemaksas, kas paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem
   Godātie kungi!
   Lai nodrošinātu tā pašlaik spēkā esošā (no 2002. gada 1. jūnijam līdz 2005. gada 31. maijam) protokola pagarināšanu, ar ko nosaka zvejas iespējas un finanšu iemaksas, kas paredzētas Eiropas Ekonomikas kopienas un Santomes un Prinsipi Demokrātiskās Republikas valdības Nolīgumā par zveju pie Santomes un Prinsipi krastiem, un kamēr nav notikušas sarunas par Protokola grozījumiem, man ir gods apstiprināt, ka mēs esam vienojušies par šādu pagaidu režīmu:

               1.

               Sākot no 2005. gada 1. jūnija un uz laiku līdz 2006. gada 31. maijam paliek spēkā režīms, ko piemēroja pēdējos trijos gados.
               Kopienas finanšu iemaksa saskaņā ar šo pagaidu režīmu būs tāda, kāda tā paredzēta pagaidām spēkā esošā protokola 2. pantā (EUR 637 500). Pilnībā šo summu piešķirs kā finansiālu kompensāciju un izmaksās vēlākais līdz 2006. gada 31. janvārim.
               Turklāt šā gada laikā Kopiena sniedz arī finansējumu EUR 50 000 apmērā par dziļūdens krabju krājumu izpēti.

               2.

               Šajā laikposmā zvejas atļaujas piešķirs pašlaik spēkā esošā protokola 1. pantā noteiktajās robežās, izmaksājot maksājumus un avansus, kuriem jāatbilst Protokola pielikuma 2. punktā noteiktajiem.

         Lūdzu Jūs atsūtīt man apliecinājumu par šīs vēstules saņemšanu un norādīt Jūsu piekrišanu attiecībā uz tās saturu.
   Ar cieņu,

         Eiropas Savienības Padomes vārdā

   Godātie kungi!
   Man ir gods apliecināt, ka esmu saņēmis šādu Jūsu vēstuli ar šīsdienas datumu:
   “Lai nodrošinātu tā pašlaik spēkā esošā (no 2002. gada 1. jūnijam līdz 2005. gada 31. maijam) protokola pagarināšanu, ar ko nosaka zvejas iespējas un finanšu iemaksas, kas paredzētas Eiropas Ekonomikas kopienas un Santomes un Prinsipi Demokrātiskās Republikas valdības nolīgumā par zveju pie Santomes un Prinsipi krastiem, un kamēr nav notikušas sarunas par Protokola grozījumiem, man ir gods apstiprināt, ka mēs esam vienojušies par šādu pagaidu režīmu:

               1.

               Sākot no 2005. gada 1. jūnija un uz laiku līdz 2006. gada 31. maijam paliek spēkā režīms, ko piemēroja pēdējos trijos gados.
               Kopienas finanšu iemaksa saskaņā ar šo pagaidu režīmu būs tāda, kāda tā paredzēta pagaidām spēkā esošā protokola 2. pantā (EUR 637 500). Pilnībā šo summu piešķirs kā finansiālu kompensāciju un izmaksās vēlākais līdz 2006. gada 31. janvārim.
               Turklāt šā gada laikā Kopiena sniedz arī finansējumu EUR 50 000 apmērā par dziļūdens krabju krājumu izpēti.

               2.

               Šajā laikposmā zvejas atļaujas piešķirs pašlaik spēkā esošā protokola 1. pantā noteiktajās robežās, izmaksājot maksājumus un avansus, kuriem jāatbilst Protokola pielikuma 2. punktā noteiktajiem.”

         Man ir gods apstiprināt Jums, ka Jūsu vēstules saturs Santomes un Prinsipi Demokrātiskās Republikas valdībai ir pieņemams un ka Jūsu vēstule un šī vēstule uzskatāma par nolīgumu saskaņā ar Jūsu priekšlikumu.
   Ar cieņu,

         Santomes un Prinsipi Demokrātiskās Republikas valdības vārdā


title: Padomes Lēmums (ES) 2015/946 (2015. gada 15. jūnijs), ar ko ieceļ Reģionu komitejas locekļa aizstājēju no Vācijas

text:
               19.6.2015

               LV

               Eiropas Savienības Oficiālais Vēstnesis

               L 154/13

         PADOMES LĒMUMS (ES) 2015/946
   (2015. gada 15. jūnijs),
   ar ko ieceļ Reģionu komitejas locekļa aizstājēju no Vācijas
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Vācijas valdības priekšlikumu,
   tā kā:

               (1)

               Padome 2015. gada 26. janvārī un 5. februārī pieņēma Lēmumus (ES) 2015/116 (1) un (ES) 2015/190 (2), ar ko laikposmam no 2015. gada 26. janvāra līdz 2020. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Clemens LINDEMANN kunga pilnvaru termiņa beigām 2015. gada 30. jūnijā ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2020. gada 25. janvārim, par Reģionu komitejas locekļa aizstājēju tiek iecelts:

               —

                  Bernd LANGE kungs, Landrat des Landkreises Görlitz.

         2. pants
   Šis lēmums stājas spēkā tā pieņemšanas dienā.
   To piemēro no 2015. gada 1. jūlija.

      Luksemburgā, 2015. gada 15. jūnijā

            Padomes vārdā –

            priekšsēdētājs

         K. GERHARDS

      (1)  OV L 20, 27.1.2015., 42. lpp.

      (2)  OV L 31, 7.2.2015., 25. lpp.


title: 2008/146/EK: Padomes Lēmums ( 2008. gada 28. janvāris ) par to, lai Eiropas Kopienas vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā

text:
               27.2.2008

               LV

               Eiropas Savienības Oficiālais Vēstnesis

               L 53/1

      PADOMES LĒMUMS

   (2008. gada 28. janvāris)
   par to, lai Eiropas Kopienas vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā
   (2008/146/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 62. pantu, 63. panta pirmās daļas 3. punktu, 66. pantu un 95. pantu saistībā ar 300. panta 2. punkta pirmās daļas otro teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Saskaņā ar pilnvarām, kas 2002. gada 17. jūnijā piešķirtas Komisijai, ir pabeigtas sarunas ar Šveices iestādēm par Šveices asociēšanu Šengenas acquis īstenošanā, piemērošanā un pilnveidošanā.

               (2)

               Saskaņā ar Padomes Lēmumu 2004/860/EK (2) un ņemot vērā tā noslēgšanu vēlāk, Nolīgums starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā ir parakstīts Eiropas Kopienas vārdā 2004. gada 26. oktobrī.

               (3)

               Šis nolīgums tagad būtu jāapstiprina.

               (4)

               Ciktāl tas attiecas uz tās Šengenas acquis daļas pilnveidošanu, kas saistīta ar Eiropas Kopienas dibināšanas līgumu, Padomes Lēmumu 1999/437/EK (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē (3), piemēro mutatis mutandis attiecībām ar Šveici.

               (5)

               Šis lēmums neskar Apvienotās Karalistes nostāju saskaņā ar Protokolu, ar ko Šengenas acquis integrē Eiropas Savienības sistēmā un kas pievienots Līgumam par Eiropas Savienību un Eiropas Kopienas dibināšanas līgumam, un saskaņā ar Padomes Lēmumu 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (4).

               (6)

               Šis lēmums neskar Īrijas nostāju saskaņā ar Protokolu, ar ko Šengenas acquis integrē Eiropas Savienības sistēmā un kas pievienots Līgumam par Eiropas Savienību un Eiropas Kopienas dibināšanas līgumam, un saskaņā ar Padomes Lēmumu 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (5).

               (7)

               Šis lēmums neskar Dānijas nostāju saskaņā ar Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam,

         IR NOLĒMUSI ŠĀDI.
   1. pants
   Ar šo Eiropas Kopienas vārdā tiek apstiprināts Nolīgums starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā, kā arī saistītie dokumenti, kas sastāv no nobeiguma akta, nolīguma vēstuļu apmaiņas veidā par komitejām, kas palīdz Komisijai īstenot tās izpildvaru, un kopīgās deklarācijas par jaukto komiteju apvienotajām sanāksmēm.
   Nolīguma, nobeiguma akta, vēstuļu apmaiņas un kopīgās deklarācijas teksts ir pievienots šim lēmumam (6).
   2. pants
   Šis lēmums attiecas uz jomām, kas aptvertas nolīguma A un B pielikumā uzskaitītajos noteikumos, un uz to attīstību, ciktāl minētajiem noteikumiem ir vai saskaņā ar Lēmumu 1999/436/EK (7) ir paredzēts juridiskais pamatojums Eiropas Kopienas dibināšanas līgumā.
   3. pants
   Lēmuma 1999/437/EK 1. līdz 4. pants tādā pašā veidā attiecas uz Šveices asociēšanu tās Šengenas acquis daļas īstenošanā, piemērošanā un pilnveidošanā, kas saistīta ar Eiropas Kopienas dibināšanas līgumu.
   4. pants
   Ar šo Padomes priekšsēdētājs tiek pilnvarots iecelt personu, kurai ir tiesības Eiropas Savienības vārdā iesniegt apstiprinājuma instrumentu, kas paredzēts nolīguma 14. pantā, lai izteiktu Kopienas piekrišanu uzņemties saistības.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2008. gada 28. janvārī

            Padomes vārdā –

            priekšsēdētājs

         D. RUPEL

      (1)  2005. gada 13. oktobra Atzinums (Oficiālajā Vēstnesī vēl nav publicēts).

      (2)  OV L 370, 17.12.2004., 78. lpp.

      (3)  OV L 176, 10.7.1999., 31. lpp.

      (4)  OV L 131, 1.6.2000., 43. lpp.

      (5)  OV L 64, 7.3.2002., 20. lpp.

      (6)  Skatīt šā Oficiālā Vēstneša 52 lpp.

      (7)  OV L 176, 10.7.1999., 17. lpp.


title: Padomes Lēmums (2000. gada 28. septembris), ar kuru paredz procedūru, lai grozītu 40. panta 4. un 5. punktu, 41. panta 7. punktu un 65. panta 2. punktu Konvencijā, ar ko īsteno 1985. gada 14. jūnija Šengenas Līgumu par kontroles pakāpenisku atcelšanu pie kopīgajām robežām

text:
Svarīgs juridisks paziņojums

|

32000D0586

Oficiālais Vēstnesis L 248 , 03/10/2000 Lpp. 0001 - 0002

		Padomes Lēmums(2000. gada 28. septembris),ar kuru paredz procedūru, lai grozītu 40. panta 4. un 5. punktu, 41. panta 7. punktu un 65. panta 2. punktu Konvencijā, ar ko īsteno 1985. gada 14. jūnija Šengenas Līgumu par kontroles pakāpenisku atcelšanu pie kopīgajām robežām(2000/586/TI)EIROPAS SAVIENĪBAS PADOME,ņemot vērā Līgumu par Eiropas Savienību, un jo īpaši tā 31. panta b) punktu, 32. pantu un 34. pantu,ņemot vērā Luksemburgas Lielhercogistes ierosinājumu [1],ņemot vērā Eiropas Parlamenta atzinumu [2],tā kā:(1) 1997. gada 24. jūnijā Beļģijas Karalistes, Dānijas Karalistes, Vācijas Federālās Republikas, Grieķijas Republikas, Spānijas Karalistes, Francijas Republikas, Itālijas Republikas, Luksemburgas Lielhercogistes, Nīderlandes Karalistes, Austrijas Republikas, Portugāles Republikas, Somijas Republikas un Zviedrijas Karalistes valdības vienojās par Protokolu, ar ko groza 40. pantu, 41. pantu un 65. pantu Konvencijā, ar kuru īsteno 1985. gada 14. jūnija Šengenas Līgumu, kas ir parakstīts 1990. gada 19. jūnijā Šengenā, (še turpmāk — "Protokols"), paredzot vienkāršotu procedūru, kādā groza atsauces minētajos pantos uz "amatpersonām", "iestādēm" un "kompetentām ministrijām".(2) 1999. gada 1. maijā, dienā, kad stājās spēkā Amsterdamas Līgums, kas, inter alia, paredz Šengenas acquis iekļaušanu Eiropas Savienības sistēmā, Protokols nav stājies spēkā.(3) Protokols nav daļa no Šengenas acquis, kas ir iekļauts Eiropas Savienības sistēmā.(4) Pēc Šengenas acquis iekļaušanas Eiropas Savienības sistēmā, dalībvalstis vairs nedrīkst grozīt 1990. gada 19. jūnijā Šengenā parakstīto Konvenciju, ar ko īsteno 1985. gada 14. jūnija Šengenas Līgumu par kontroles atcelšanu pie kopīgām robežām (še turpmāk — "Šengenas Konvencija").(5) Pēc Šengenas acquis iekļaušanas Eiropas Savienības sistēmā, joprojām ir nepieciešama vienkāršota procedūra, kādā groza atsauces uz "amatpersonām", "iestādēm" un "kompetentām ministrijām", ar ko Padome atļauj katrai dalībvalstij grozīt atsauces uz tās "amatpersonām", "iestādēm" un "kompetentām ministrijām" Šengenas Konvencijas (kas ir papildināta ar Nolīgumu par pievienošanos Šengenas Konvencijai noteikumiem) 40. panta 4. un 5. punktā, 41. panta 7. punktā un 65. panta 2. punktā, ja sakarā ar iekšējām pārmaiņām un reorganizācijām esošās atsauces vairs nav precīzas; šādus atsauču grozījumus nav formāli jāapstiprina Padomē.(6) Saskaņā ar attiecīgiem Līguma noteikumiem apstiprina jebkurus grozījumus iepriekšminētajos noteikumos, kas neizriet tikai no iekšējām pārmaiņām vai reorganizācijām, bet gan cenšas piešķirt 40. pantā un 41. pantā minētās pilnvaras citām "amatpersonām" un "iestādēm".(7) Apvienotā Karaliste piedalās šajā lēmumā saskaņā ar 8. panta 2. punktu Padomes Lēmumā 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā [3] tādā mērā, cik lēmums attiecas uz minētajā lēmumā uzskaitītajām Šengenas acquis.(8) Šis lēmums tālāk attīsta noteikumus, saistībā ar kuriem ciešāka sadarbība ir atļauta Protokolā, kas ir pievienots Līgumam par Eiropas Savienību un Eiropas Kopienas dibināšanas līgumam, ar ko Šengenas acquis iekļauj Eiropas Savienības sistēmā un kas attiecas uz vienu no jomām, kuras ir iekļautas 1. pantā Padomes Lēmumā 1999/437/EK (1999. gada 17. maijs) par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē [4],IR PIEŅĒMUSI ŠO LĒMUMU.1. pants1. Katra dalībvalsts var grozīt atsauces Šengenas Konvencijas 40. panta 4. un 5. punktā, 41. panta 7. punktā un 65. panta 2. punktā uz "amatpersonām", "iestādēm" un "kompetentām ministrijām" attiecībā uz tās amatpersonām, iestādēm vai kompetentām ministrijām, ja iekšēju pārmaiņu vai reorganizāciju rezultātā esošās atsauces vairs nav precīzas.2. Par jebkuriem grozījumiem, kas ir veikti saskaņā ar 1. punktu, attiecīgā dalībvalsts paziņo Padomes Ģenerālsekretariātam, kas pārsūta paziņojumu visiem Padomes locekļiem.3. Padome nodrošina šādu grozījumu publicēšanu Oficiālajā Vēstnesī.4. Grozījumi stājas spēkā dienā, kas seko to publicēšanai minētajā Oficiālajā Vēstnesī.2. pantsŠā lēmuma 1. pantā izklāstīto procedūru piemēro arī tiem grozījumiem, kas jau ir veikti atbilstoši 1. pantam.3. pantsŠis lēmums stājas spēkā nākamajā dienā pēc tā publicēšanas Oficiālajā Vēstnesī.Briselē, 2000. gada 28. septembrīPadomes vārdā —priekšsēdētājsD. Vaillant[1] OV C 131, 12.5.2000., 7. lpp.[2] Atzinums sniegts 2000. gada 14. jūnijā (vēl nav publicēts Oficiālajā Vēstnesī).[3] OV L 131, 1.6.2000., 43. lpp.[4] OV L 176, 10.7.1999., 31. lpp.--------------------------------------------------


title: 2010/676/ES: Padomes Lēmums ( 2010. gada 8. novembris ) par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Norvēģijas Karalisti par lauksaimniecības produktu papildu tirdzniecības atvieglojumiem, kas piešķirami, pamatojoties uz 19. pantu Līgumā par Eiropas Ekonomikas zonu

text:
               10.11.2010

               LV

               Eiropas Savienības Oficiālais Vēstnesis

               L 292/1

         PADOMES LĒMUMS
   (2010. gada 8. novembris)
   par to, lai Savienības vārdā parakstītu Nolīgumu vēstuļu apmaiņas veidā starp Eiropas Savienību un Norvēģijas Karalisti par lauksaimniecības produktu papildu tirdzniecības atvieglojumiem, kas piešķirami, pamatojoties uz 19. pantu Līgumā par Eiropas Ekonomikas zonu
   (2010/676/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu 19. pantā paredzēts, ka Puses apņemas turpināt centienus panākt lauksaimniecības produktu tirdzniecības savstarpēju pakāpenisku liberalizāciju.

               (2)

               Padome 2005. gada septembrī pilnvaroja Komisiju sākt sarunas ar Norvēģiju, lai saistībā ar 19. pantu Līgumā par Eiropas Ekonomikas zonu panāktu lauksaimniecības produktu divpusējās tirdzniecības lielāku liberalizāciju. Sarunas tika sekmīgi noslēgtas, un 2010. gada 28. janvārī tika parafēts Nolīgums vēstuļu apmaiņas veidā starp Eiropas Savienību un Norvēģijas Karalisti par lauksaimniecības produktu papildu tirdzniecības atvieglojumiem, kas piešķirami, pamatojoties uz 19. pantu Līgumā par Eiropas Ekonomikas zonu (“nolīgums”).

               (3)

               Nolīgums būtu jāparaksta Savienības vārdā, ņemot vērā tā noslēgšanu,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā tiek apstiprināta Nolīguma vēstuļu apmaiņas veidā parakstīšana starp Eiropas Savienību un Norvēģijas Karalisti par lauksaimniecības produktu papildu tirdzniecības atvieglojumiem, kas piešķirami, pamatojoties uz 19. pantu Līgumā par Eiropas Ekonomikas zonu, ņemot vērā minētā nolīguma noslēgšanu (1).
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Eiropas Savienības vārdā parakstīt nolīgumu, ņemot vērā tā noslēgšanu.
   3. pants
   Šis lēmums stājas spēkā tā pieņemšanas dienā.

      Briselē, 2010. gada 8. novembrī

            Padomes vārdā –

            priekšsēdētājs

         M. WATHELET

      (1)  Nolīguma tekstu publicēs kopā ar lēmumu par tā noslēgšanu.


title: 2011/813/ES: Padomes Lēmums ( 2011. gada 1. decembris ), ar ko ieceļ Reģionu komitejas locekļa aizstājēju no Spānijas

text:
               7.12.2011

               LV

               Eiropas Savienības Oficiālais Vēstnesis

               L 324/33

         PADOMES LĒMUMS
   (2011. gada 1. decembris),
   ar ko ieceļ Reģionu komitejas locekļa aizstājēju no Spānijas
   (2011/813/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Spānijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES (1) un Lēmumu 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Miguel LUCENA BARRANQUERO kunga pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku, proti, līdz 2015. gada 25. janvārim, Reģionu komitejā par locekļa aizstājēju tiek iecelta:

               —

                  Elvira SAINT-GERONS HERRERA kundze, Secretaria General de Acción Exterior de la Junta de Andalucía.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 1. decembrī

            Padomes vārdā –

            priekšsēdētājs

         W. KOSINIAK-KAMYSZ

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2014/597/ES: Eiropas Parlamenta Lēmums ( 2014. gada 3. aprīlis ) par Eiropas Tīklu un informācijas drošības aģentūras 2012. finanšu gada budžeta izpildes apstiprināšanu

text:
               5.9.2014

               LV

               Eiropas Savienības Oficiālais Vēstnesis

               L 266/252

         EIROPAS PARLAMENTA LĒMUMS
   (2014. gada 3. aprīlis)
   par Eiropas Tīklu un informācijas drošības aģentūras 2012. finanšu gada budžeta izpildes apstiprināšanu
   (2014/597/ES)
   EIROPAS PARLAMENTS,

               —

               ņemot vērā Eiropas Tīklu un informācijas drošības aģentūras 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Tīklu un informācijas drošības aģentūras 2012. finanšu gada pārskatiem ar Aģentūras atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2004. gada 10. marta Regulu (EK) Nr. 460/2004 par Eiropas Tīklu un informācijas drošības aģentūras izveidi (4) un jo īpaši tās 17. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0194/2014),

               1.

               sniedz Eiropas Tīklu un informācijas drošības aģentūras izpilddirektoram apstiprinājumu par Aģentūras 2012. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Tīklu un informācijas drošības aģentūras izpilddirektoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 172. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 77, 13.3.2004., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: 2010/334/CFSP: Politikas un drošības komitejas Lēmums EU SSR GUINEA-BISSAU/1/2010 ( 2010. gada 15. jūnijs ) par to, ka amatā ieceļ vadītāju Eiropas Savienības misijai, atbalstot drošības sektora reformu Gvinejas-Bisavas Republikā, ( EU SSR GUINEA-BISSAU )

text:
               17.6.2010

               LV

               Eiropas Savienības Oficiālais Vēstnesis

               L 151/18

         POLITIKAS UN DROŠĪBAS KOMITEJAS LĒMUMS EU SSR GUINEA-BISSAU/1/2010
   (2010. gada 15. jūnijs)
   par to, ka amatā ieceļ vadītāju Eiropas Savienības misijai, atbalstot drošības sektora reformu Gvinejas-Bisavas Republikā, (EU SSR GUINEA-BISSAU)
   (2010/334/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Vienoto rīcību 2008/112/KĀDP (2008. gada 12. februāris) par Eiropas Savienības misiju, atbalstot drošības sektora reformu Gvinejas-Bisavas Republikā (EU SSR GUINEA-BISSAU) (1), un jo īpaši tās 8. panta 1. punkta otro daļu,
   tā kā:

               (1)

               Ar Vienotās rīcības 2008/112/KĀDP 8. panta 1. punktu Padome pilnvaroja Politikas un drošības komiteju (turpmāk “PDK”) atbilstīgi Līguma 38. pantam pieņemt attiecīgus lēmumus misijas EU SSR GUINEA-BISSAU politiskās kontroles un stratēģiskās virzības nodrošināšanai, tostarp lēmumu iecelt misijas vadītāju.

               (2)

               Pēc Padomes ģenerālsekretāra, Augstā pārstāvja kopējās ārpolitikas un drošības politikas jomā ierosinājuma PDK ar Lēmumu EU SSR GUINEA-BISSAU/1/2008 (2)2008. gada 5. martā par Eiropas Savienības misijas EU SSR GUINEA BISSAU vadītāju iecēla Juan Esteban VERASTEGUI kungu.

               (3)

               Savienības Augstā pārstāve ārlietās un drošības politikas jautājumos ir ierosinājusi no 2010. gada 1. jūlija par Eiropas Savienības misijas EU SSR GUINEA-BISSAU vadītāju iecelt Fernando AFONSO kungu, kurš aizvietos Juan Esteban VERASTEGUI kungu,

         IR PIEŅĒMUSI ŠO LĒMUMU.
   1. pants
   Ar šo no 2010. gada 1. jūlija Eiropas Savienības misijas, atbalstot drošības sektora reformu Gvinejas-Bisavas Republikā (EU SSR GUINEA-BISSAU) vadītāja amatā ieceļ Fernando AFONSO kungu.
   2. pants
   Ar šo atceļ Politikas un drošības komitejas 2008. gada 5. marta Lēmumu EU SSR GUINEA-BISSAU/1/2008.
   3. pants
   Šis lēmums stājas spēkā tā pieņemšanas dienā.
   To piemēro līdz Padomes Vienotās rīcības 2008/112/KĀDP darbības termiņa beigām.

      Briselē, 2010. gada 15. jūnijā

            Politikas un drošības komitejas vārdā –

            priekšsēdētājs

         C. FERNÁNDEZ-ARIAS

      (1)  OV L 40, 14.2.2008., 11. lpp.

      (2)  OV L 73, 15.3.2008., 34. lpp.


title: Politikas un drošības komitejas Lēmums (KĀDP) 2016/563 (2016. gada 15. marts), ar ko pieņem Turcijas ieguldījumu Eiropas Savienības padomdevējā misijā civilās drošības sektora reformai Ukrainā (EUAM Ukraine) (EUAM Ukraine/2/2016)

text:
               12.4.2016

               LV

               Eiropas Savienības Oficiālais Vēstnesis

               L 96/37

         POLITIKAS UN DROŠĪBAS KOMITEJAS LĒMUMS (KĀDP) 2016/563
   (2016. gada 15. marts),
   ar ko pieņem Turcijas ieguldījumu Eiropas Savienības padomdevējā misijā civilās drošības sektora reformai Ukrainā (EUAM Ukraine) (EUAM Ukraine/2/2016)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2014/486/KĀDP (2014. gada 22. jūlijs) par Eiropas Savienības padomdevēju misiju civilās drošības sektora reformai Ukrainā (EUAM Ukraine) (1),
   tā kā:

               (1)

               Ievērojot Lēmuma 2014/486/KĀDP 10. panta 3. punktu, Padome ir pilnvarojusi Politikas un drošības komiteju (“PDK”) pieņemt attiecīgus lēmumus par trešo valstu ieguldījumu EUAM Ukraine pieņemšanu.

               (2)

               Civilo operāciju komandieris PDK ieteica pieņemt Turcijas piedāvāto ieguldījumu EUAM Ukraine un šo ieguldījumu uzskatīt par būtisku.

               (3)

               Turcija būtu jāatbrīvo no finanšu ieguldījumiem EUAM Ukraine budžetā,

         IR PIEŅĒMUSI ŠO LĒMUMU.
   1. pants
   Trešo valstu ieguldījumi
   1.   Turcijas ieguldījums EUAM Ukraine tiek pieņemts, un to uzskata par būtisku.
   2.   Turcija tiek atbrīvota no finanšu ieguldījumiem EUAM Ukraine budžetā.
   2. pants
   Stāšanās spēkā
   Šis lēmums stājas spēkā tā pieņemšanas dienā.
   To piemēro no 2015. gada 3. novembra.

      Briselē, 2016. gada 15. martā

            Politikas un drošības komitejas vārdā –

            priekšsēdētājs

         W. STEVENS

      (1)  OV L 217, 23.7.2014., 42. lpp.


title: 2012/381/ES: Padomes Lēmums ( 2011. gada 13. decembris ) par to, lai noslēgtu Nolīgumu starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam

text:
               14.7.2012

               LV

               Eiropas Savienības Oficiālais Vēstnesis

               L 186/3

         PADOMES LĒMUMS
   (2011. gada 13. decembris)
   par to, lai noslēgtu Nolīgumu starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam
   (2012/381/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 82. panta 1. punkta d) apakšpunktu un 87. panta 2. punkta a) apakšpunktu saistībā ar 218. panta 6. punkta a) apakšpunktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu,
   tā kā:

               (1)

               Padome 2010. gada 2. decembrī pieņēma lēmumu, atļaujot Komisijai Savienības vārdā sākt sarunas ar Austrāliju par pasažieru datu reģistra (PDR) datu pārsūtīšanu un izmantošanu, lai novērstu un apkarotu terorismu un citus smagus starptautiskus noziegumus.

               (2)

               Saskaņā ar Padomes Lēmumu 2012/380/ES (1) Nolīgumu starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam (“Nolīgums”) parakstīja, ņemot vērā tā noslēgšanu vēlāk.

               (3)

               Nolīgums būtu jānoslēdz.

               (4)

               Nolīgumā ir ievērotas pamattiesības un principi, kas jo īpaši atzīti Eiropas Savienības Pamattiesību hartā (“harta”), un jo īpaši tiesības uz privātās un ģimenes dzīves neaizskaramību, kas atzītas hartas 7. pantā, tiesības uz personas datu aizsardzību, kas atzītas hartas 8. pantā, un tiesības uz efektīvu tiesību aizsardzību un taisnīgu tiesu, kas atzītas hartas 47. pantā. Nolīgums būtu jāpiemēro saskaņā ar minētajām tiesībām un principiem.

               (5)

               Saskaņā ar 3. pantu Protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, minētās dalībvalstis ir paziņojušas, ka tās vēlas piedalīties šā lēmuma pieņemšanā un piemērošanā.

               (6)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai nolīgums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam (“Nolīgums”).
   Nolīguma teksts ir pievienots šim lēmumam.
   2. pants
   Padomes priekšsēdētājs norīko personu, kas tiesīga Savienības vārdā veikt Nolīguma 29. pantā paredzēto apstiprināšanas instrumentu apmaiņu, lai paustu Savienības piekrišanu uzņemties Nolīguma saistības (2).
   3. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2011. gada 13. decembrī

            Padomes vārdā –

            priekšsēdētājs

         M. CICHOCKI

      (1)  Skatīt šā Oficiālā Vēstneša 2. lpp.

      (2)  Nolīguma spēkā stāšanās dienu Padomes Ģenerālsekretariāts publicēs Eiropas Savienības Oficiālajā Vēstnesī.
   NOBEIGUMA AKTS
   Personas, kas pārstāv:
   EIROPAS SAVIENĪBU,
   no vienas puses, un
   AUSTRĀLIJU,
   no otras puses,
   sapulcējušies Briselē 2011. gada 29. septembrī, lai parakstītu Nolīgumu starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas muitas un robežapsardzes dienestam, minētā nolīguma parakstīšanas laikā ir:

               —

               pieņēmuši kopīgo deklarāciju, kas pievienota šim nobeiguma aktam.

      TO APLIECINOT, attiecīgi pilnvarotie ir parakstījuši šo nobeiguma aktu.
      Briselē, 2011. gada 29. septembrī

         Eiropas Savienības vārdā –

         Austrālijas vārdā –

   EIROPAS SAVIENĪBAS UN AUSTRĀLIJAS KOPĪGĀ DEKLARĀCIJA PAR NOLĪGUMA PARAKSTĪŠANU STARP EIROPAS SAVIENĪBU UN AUSTRĀLIJU PAR GAISA PĀRVADĀTĀJU VEIKTO PASAŽIERU DATU REĢISTRA (PDR) DATU APSTRĀDI UN PĀRSŪTĪŠANU AUSTRĀLIJAS MUITAS UN ROBEŽAPSARDZES DIENESTAM
   Īstenojot Nolīgumu par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam (“nolīgums”), Eiropas Savienība un Austrālija ir panākušas šādu vienošanos par saviem pienākumiem atbilstīgi nolīguma 19. un 24. pantam:

               1)

               saistībā ar kopīgas apspriešanās un pārskatīšanas mehānismu, kas izklāstīts nolīguma 24. pantā, Austrālija un Eiropas Savienība vajadzības gadījumā apmainās ar informāciju attiecībā uz Eiropas Savienības pilsoņu un pastāvīgo iedzīvotāju PDR datu pārsūtīšanu trešo valstu iestādēm, kā noteikts nolīguma 19. pantā;

               2)

               nodrošina, ka saistībā ar apspriešanās un pārskatīšanas mehānismu, kas izklāstīts nolīguma 24. pantā, visu attiecīgo informāciju sniedz saskaņā ar datu pārsūtīšanas nosacījumiem, pamatojoties uz katru konkrētu gadījumu, atbilstīgi 19. panta noteikumiem;

               3)

               pievērš īpašu uzmanību visu aizsardzības pasākumu nodrošināšanai, kas vajadzīgi 19. panta 1. punkta a) apakšpunkta noteikumu īstenošanai, lai varētu pārliecināties, ka šādu datu saņēmējas trešās valstis ir piekritušas datiem piemērot tos pašus juridiskos un praktiskos aizsardzības pasākumus, kuri izklāstīti nolīgumā;

               4)

               izveido konkrētus ziņošanas mehānismus starp dalībvalstu un Austrālijas iestādēm, ko izmanto Eiropas Savienības pilsoņu vai pastāvīgo iedzīvotāju datu pārsūtīšanai saskaņā ar 19. panta 1. punkta f) apakšpunktu.

          ---documentbreak---

               14.7.2012

               LV

               Eiropas Savienības Oficiālais Vēstnesis

               L 186/4

         TULKOJUMS
   NOLĪGUMS
   starp Eiropas Savienību un Austrāliju par gaisa pārvadātāju veikto pasažieru datu reģistra (PDR) datu apstrādi un pārsūtīšanu Austrālijas Muitas un robežapsardzes dienestam
   EIROPAS SAVIENĪBA, turpmāk “ES”,
   no vienas puses, un
   AUSTRĀLIJA,
   no otras puses,
   abas kopā turpmāk “Puses”,
   VĒLĒDAMĀS efektīvi novērst un apkarot terorismu un smagus starptautiskus noziegumus, lai aizsargātu savu valstu demokrātisko sabiedrību un kopējās vērtības;
   CENŠOTIES veicināt un paplašināt Pušu sadarbību ES un Austrālijas partnerattiecību garā;
   ATZĪSTOT, ka informācijas apmaiņa ir būtisks terorisma un smagu starptautisku noziegumu apkarošanas elements un ka šajā saistībā pasažieru datu reģistra (PDR) datu izmantošana ir svarīgs instruments;
   ATZĪSTOT to, cik nozīmīgi ir novērst un apkarot terorismu un smagus starptautiskus noziegumus, vienlaikus ievērojot pamattiesības un brīvības, īpaši tiesības uz privātumu un personas datu aizsardzību;
   PATUROT PRĀTĀ Līguma par Eiropas Savienību 6. pantu par pamattiesību ievērošanu, tiesības uz privātumu saistībā ar personas datu apstrādi, kā paredzēts Līguma par Eiropas Savienības darbību 16. pantā, samērīguma un vajadzības principus attiecībā uz tiesībām uz privātās un ģimenes dzīves neaizskaramību, privātuma ievērošanu un personas datu aizsardzību, kā paredzēts Eiropas Cilvēktiesību un pamatbrīvību aizsardzības konvencijas 8. pantā, Eiropas Padomes 108. konvenciju par personu aizsardzību attiecībā uz personas datu automatizētu apstrādi un tās papildu protokolu Nr. 181, un Eiropas Savienības Pamattiesību hartas 7. un 8. pantu un Starptautiskā pakta par pilsoniskajām un politiskajām tiesībām 17. pantu par tiesībām uz privāto dzīvi;
   ATZĪSTOT, ka 2008. gadā Austrālija un ES parakstīja Nolīgumu starp Eiropas Savienību un Austrāliju par gaisa pārvadātāju veikto Eiropas Savienības pasažieru datu reģistra (PDR) datu apstrādi un pārsūtīšanu Austrālijas muitas dienestam, ko piemēro provizoriski no parakstīšanas brīža, bet kas nav stājies spēkā;
   ATZĪMĒJOT, ka Eiropas Parlaments 2010. gada 5. maijā nolēma atlikt balsojumu par lūgumu dot piekrišanu minētajam nolīgumam un ar 2010. gada 11. novembra rezolūciju atzinīgi novērtēja Eiropas Komisijas ieteikumu Eiropas Savienības Padomei risināt sarunas par jaunu nolīgumu;
   ATZĪSTOT attiecīgos noteikumus Austrālijas 1901. gada Muitas likumā (Customs Act 1901 (Cth)), un jo īpaši tā 64.AF iedaļu, saskaņā ar kuru visiem starptautiskajiem pasažieru gaisa pārvadātājiem, kas lido uz Austrāliju, no tās vai caur tās teritoriju, ir pienākums pēc lūguma nodot Austrālijas Muitas un robežapsardzes dienesta rīcībā īpašā veidā un formā PDR datus, kas ir savākti un tiek glabāti gaisa pārvadātāja rezervēšanas un izlidošanas kontroles sistēmās;
   ATZĪSTOT, ka 1985. gada Austrālijas Muitas pārvaldes likumā (Customs Administration Act 1985 (Cth), 1958. gada Migrācijas likumā (Migration Act 1958 (Cth), 1914. gada Noziegumu likumā (Crimes Act 1914 (Cth)), 1988. gada Privātās dzīves aizsardzības likumā (Privacy Act 1988 (Cth)), 1982. gada Informācijas brīvības likumā (Freedom of Information Act 1982 (Cth)), 1997. gada Ģenerālrevidentu likumā (Auditor-General Act 1997 (Cth)), 1976. gada Ombuda likumā (Ombudsman Act 1976 (Cth)) un Valsts dienesta likumā (Public Service Act 1999 (Cth)) paredzēti noteikumi par datu aizsardzību, piekļuves tiesībām un tiesību aizsardzību, datu labošanu, anotāciju un tiesību aizsardzības līdzekļiem un sankcijām saistībā ar personas datu ļaunprātīgu izmantošanu;
   ŅEMOT VĒRĀ Austrālijas saistības, ka Austrālijas Muitas un robežapsardzes dienests PDR datus apstrādā tikai, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem, pamatojoties uz stingru privātuma un personas datu aizsardzības principu ievērošanu un personas datu aizsardzību, kā izklāstīts šajā nolīgumā;
   UZSVEROT to, cik svarīgi ir dalīties ar analītiskiem datiem, ko Austrālija kopā ar Eiropas Savienības dalībvalstu policijas un tiesu iestādēm, Eiropolu vai Eurojust ir ieguvusi no PDR, lai veicinātu starptautisku policijas un tiesu iestāžu sadarbību;
   APSTIPRINOT, ka šis nolīgums nav uzskatāms par precedentu jebkādiem turpmākiem pasākumiem starp Austrāliju un Eiropas Savienību vai kādu no Pusēm un kādu citu valsti, kurus paredz attiecībā uz PDR datu vai jebkādu citu datu apstrādi un pārsūtīšanu, un ņemot vērā to, ka var izskatīt līdzīgu pasākumu vajadzību un iespējas attiecībā uz jūras pasažieriem,
   IR NOLĒMUŠAS ŠĀDI.
   I   NODAĻA

      VISPĀRĒJIE NOTEIKUMI

   1. pants
   Nolīguma mērķis
   Lai nodrošinātu sabiedrības drošību un drošumu, šajā nolīgumā paredzēts, ka ES izcelsmes PDR datus pārsūta Austrālijas Muitas un robežapsardzes dienestam. Šajā nolīgumā ir paredzēti nosacījumi, ar kādiem šādus datus var pārsūtīt un izmantot, kā arī veids, kādā minētos datus aizsargā.
   2. pants
   Definīcijas
   Šajā nolīgumā:

               a)

               “nolīgums” ir šis nolīgums un tā pielikumi, un jebkādi to grozījumi;

               b)

               “personas dati” ir jebkura informācija, kas attiecas uz identificētu vai identificējamu fizisku personu; identificējama persona ir tāda, ko tieši vai netieši var identificēt, jo īpaši – izmantojot identifikācijas numuru vai vienu vai vairākus šai personai raksturīgus fiziskas, fizioloģiskas, garīgas, saimnieciskas, kultūras vai sociālas identitātes faktorus;

               c)

               “apstrāde” ir jebkura ar PDR datiem veikta darbība vai darbību kopums ar vai bez automatizētiem līdzekļiem – kā vākšana, reģistrēšana, sistematizēšana, glabāšana, pielāgošana vai pārveidošana, nolasīšana, aplūkošana, izmantošana, atklāšana, tos pārraidot vai pārsūtot, izplatot vai darot tos pieejamus citādā veidā, grupēšana vai savienošana, piekļuves liegšana, dzēšana vai iznīcināšana;

               d)

               “gaisa pārvadātāji” ir gaisa pārvadātāji, kuriem ir rezervēšanas sistēmas un/vai PDR dati, kas apstrādāti Eiropas Savienības teritorijā, un kuri veic starptautiskus pasažieru gaisa pārvadājumu lidojumus uz Austrāliju, no tās vai caur tās teritoriju;

               e)

               “rezervēšanas sistēmas” ir gaisa pārvadātāja rezervēšanas sistēma, izlidošanas kontroles sistēma vai līdzvērtīgas sistēmas, kas nodrošina tādas pašas funkcijas;

               f)

               “Pasažieru datu reģistra dati” jeb “PDR dati” ir informācija, ko ES apstrādā gaisa pārvadātāji par ikviena pasažiera ceļošanas datiem, kā uzskaitīts 1. pielikumā, kuros ietverta informācija, kas vajadzīga, lai rezervējošie un iesaistītie gaisa pārvadātāji varētu veikt ceļojuma rezervāciju apstrādi un kontroli;

               g)

               “pasažieris” ir pasažieris vai apkalpes loceklis, tostarp kapteinis;

               h)

               “sensitīvi dati” ir jebkādi personas dati, kas atklāj rasi vai etnisko izcelsmi, politiskos uzskatus, reliģisko vai filozofisko pārliecību, piederību arodbiedrībām vai attiecas uz veselību vai seksuālo dzīvi.

         3. pants
   Darbības joma
   1.   Austrālija nodrošina, ka Austrālijas Muitas un robežapsardzes dienests apstrādā saņemtos PDR datus saskaņā ar šo nolīgumu vienīgi, lai novērstu, atklātu, izmeklētu teroristu nodarījumus vai smagus starptautiskus noziegumus un sauktu pie atbildības par tiem.
   2.   Teroristu nodarījumi ietver:

               a)

               personas rīcību, kura ietver vardarbību vai kā citādi ir bīstama cilvēka dzīvībai, vai apdraud īpašumu vai infrastruktūru un kuru, ņemot vērā tās būtību un apstākļus, ir pamats uzskatīt par tādu, ko veic ar mērķi:

                           i)

                           iebiedēt vai fiziski ietekmēt iedzīvotājus;

                           ii)

                           iebiedēt, morāli vai fiziski ietekmēt valdību vai starptautisku organizāciju, lai tā veiktu kādu rīcību vai atturētos no tās;

                           iii)

                           būtiski destabilizēt vai graut valsts vai starptautiskas organizācijas politiskās, konstitucionālās, ekonomiskās vai sociālās pamatstruktūras;

               b)

               palīdzību, sponsorēšanu vai finansiāla, materiāla vai tehnoloģiska atbalsta sniegšanu vai finanšu vai citu pakalpojumu sniegšanu a) apakšpunktā minētajām darbībām vai to atbalstam;

               c)

               jebkāda veida tiešu vai netiešu līdzekļu nodrošināšanu vai vākšanu nolūkā, ka tie būtu jāizmanto, vai zinot, ka tie tiks izmantoti pilnībā vai daļēji, lai veiktu jebkuru no a) vai b) apakšpunktā minētajām darbībām; vai

               d)

               palīdzības, atbalsta sniegšanu vai mēģininājumus veikt a), b) vai c) apakšpunktā aprakstītās darbības.

         3.   Smags starptautisks noziegums ir jebkurš noziedzīgs nodarījumus, par kuru Austrālijā piemēro brīvības atņemšanas sodu vai ar brīvības atņemšanu saistītu drošības līdzekli, kura maksimālais ilgums ir vismaz četri gadi, vai ar bargāku sodu un, kā definēts Austrālijas tiesību aktos, ja tas ir starptautisks noziegums pēc būtības. Par starptautisku noziegumu pēc būtības tiek uzskatīts noziegums īpaši, ja:

               a)

               tas ir pastrādāts vairāk nekā vienā valstī;

               b)

               tas ir pastrādāts vienā valstī, bet tā sagatavošanas, plānošanas, vadības vai kontroles būtiska daļa notiek citā valstī;

               c)

               tas ir pastrādāts vienā valstī, bet tajā ir iesaistīts organizēts noziedzīgs grupējums, kas veic noziedzīgas darbības vairāk nekā vienā valstī; vai

               d)

               tas ir pastrādāts vienā valstī, bet tam ir būtiskas sekas citā valstī.

         4.   Izņēmuma gadījumos Austrālija var apstrādāt PDR datus, ja tas ir vajadzīgs ikvienas personas būtisku interešu aizsardzībai, piemēram, dzīvības apdraudējuma, nopietna ievainojuma vai veselības apdraudējuma gadījumā.
   5.   Turklāt valsts pārvaldes uzraudzības un pārskatatbildības nolūkā, kā arī lai veicinātu tiesību aizsardzību un sankcijas saistībā ar datu ļaunprātīgu izmantošanu, PDR datus var apstrādāt, katru gadījumu izskatot atsevišķi, ja šāda apstrāde ir īpaši paredzēta Austrālijas tiesību aktos.
   4. pants
   PDR datu sniegšanas nodrošināšana
   1.   Gaisa pārvadātāji sniedz Austrālijas Muitas un robežapsardzes dienestam savās rezervēšanas sistēmās esošos PDR datus. Nekādi jebkuras Puses tiesību aktu noteikumi netraucē izpildīt attiecīgajos Austrālijas tiesību aktos noteiktās saistības sniegt minētos datus.
   2.   Austrālija nepieprasa gaisa pārvadātājiem sniegt tos PDR datu elementus, kuri ir jau apkopoti vai tiek glabāti to rezervēšanas sistēmās.
   3.   Ja gaisa pārvadātāju pārsūtītajos PDR datos ietilpst dati, kas nav 1. pielikumā minētie dati, Austrālijas Muitas un robežapsardzes dienests šādus datus dzēš.
   5. pants
   Atbilstība
   Tas, ka Austrālijas Muitas un robežapsardzes dienests ievēro šā nolīguma prasības atbilstīgu ES datu aizsardzības tiesību aktu nozīmē, tiek uzskatīts par atbilstīgu līmeni tādu PDR datu aizsardzībai, kas nosūtīti Austrālijas Muitas un robežapsardzes dienestam šā nolīguma īstenošanas nolūkā.
   6. pants
   Policijas un tiesu iestāžu sadarbība
   1.   Austrālijas Muitas un robežapsardzes dienests, cik drīz vien iespējams, attiecīgās Eiropas Savienības dalībvalsts policijas vai tiesu iestādēm vai Eiropolam vai Eurojust nodrošina piekļuvi attiecīgai un atbilstīgai analītiskajai informācijai, kas iegūta no PDR datiem, to attiecīgo pilnvaru ietvaros un saskaņā ar tiesībaizsardzības vai citiem informācijas apmaiņas nolīgumiem vai pasākumiem, starp Austrāliju un kādu Eiropas Savienības dalībvalsti, un, attiecīgajā gadījumā, Eiropolu vai Eurojust.
   2.   Eiropas Savienības dalībvalsts policijas vai tiesu iestāde vai Eiropols, vai Eurojust atbilstīgi savām pilnvarām var lūgt piekļuvi PDR datiem vai no PDR datiem iegūtajai attiecīgai un atbilstīgai analītiskajai informācijai, kas nepieciešama konkrētā gadījumā, lai Eiropas Savienībā novērstu, atklātu, izmeklētu teroristu nodarījumus vai smagus starptautiskus noziegumus un sauktu pie atbildības par tiem. Austrālijas Muitas un robežapsardzes dienests dara pieejamu šādu informāciju saskaņā ar 1. punktā minētajiem nolīgumiem vai pasākumiem.
   II   NODAĻA

      PDR DATU APSTRĀDEI PIEMĒROJAMIE AIZSARDZĪBAS PASĀKUMI

   7. pants
   Datu aizsardzība un diskriminācijas aizliegums
   1.   Uz PDR datiem attiecas 1988. gada Austrālijas Privātās dzīves aizsardzības likuma (the Privacy Act 1988 (Cth)) noteikumi, kas reglamentē to personas informācijas, ko glabā vairākums Austrālijas valdības nodaļu un aģentūru, vākšanu, izmantošanu, glabāšanu un izpaušanu, drošību un piekļuvi, un mainīšanu.
   2.   Austrālija nodrošina, ka saskaņā ar šo nolīgumu un attiecīgajiem valstu tiesību aktiem PDR datu apstrādei piemērojamie aizsardzības pasākumi attiecas uz visiem pasažieriem bez diskriminācijas, īpaši, pamatojoties uz pilsonību vai dzīvesvietas valsti, vai fizisko klātbūtni Austrālijā.
   8. pants
   Sensitīvi dati
   Austrālijas Muitas un robežapsardzes dienestam ir aizliegts veikt jebkādu sensitīvu PDR datu apstrādi. Ja kāda pasažiera PDR dati, kas ir pārsūtīti Austrālijas Muitas un robežapsardzes dienestam, ietver sensitīvus datus, Austrālijas Muitas un robežapsardzes dienests šādus sensitīvus datus dzēš.
   9. pants
   Datu drošība un integritāte
   1.   Lai novērstu nejaušu vai nelikumīgu iznīcināšanu vai nejaušu nozaudēšanu, izmainīšanu, neatļautu izpaušanu vai piekļuvi vai jebkādas citas nelikumīgas apstrādes formas:

               a)

               PDR datu apstrādes aprīkojumu glabā fiziski drošā vidē, izmantojot augsta līmeņa sistēmas un fiziskas pārbaudes, ar kurām atklāj ielaušanos;

               b)

               PDR datus glabā atsevišķi no citiem datiem. Saskanības noteikšanas nolūkā datus var iepludināt PDR sistēmā, bet tos nevar pārsūtīt no PDR sistēmas uz citām datu bāzēm. Piekļuve PDR sistēmai ir pieejama tikai ierobežotam Austrālijas Muitas un robežapsardzes dienesta ierēdņu skaitam, kam Austrālijas Muitas un robežapsardzes dienesta izpilddirektors piešķīris īpašu atļauju apstrādāt PDR datus šā nolīguma nolūkā. Šiem ierēdņiem ir pieejama PDR sistēma drošās, nepilnvarotām personām nepieejamās darba vietās;

               c)

               ierēdņu piekļuvi PDR sistēmai, kas aprakstīta b) apakšpunktā, kontrolē drošības piekļuves sistēmas, piemēram, daudzkārtēji pieteikumvārdi, izmantojot lietotājvārdu un paroli;

               d)

               piekļuve Austrālijas Muitas un robežapsardzes dienesta tīklam un visiem PDR sistēmā esošajiem datiem tiek revidēta. Revīzijas pārskatā ir redzams lietotāja vārds, lietotāja darba vieta, piekļuves datums un laiks, vaicājuma saturs un iegūto rezultātu skaits;

               e)

               visus PDR datus no Austrālijas Muitas un robežapsardzes dienesta citām iestādēm pārsūta drošā veidā;

               f)

               PDR sistēma nodrošina kļūdu noteikšanu un ziņošanu par tām;

               g)

               PDR dati tiek aizsargāti pret jebkādu manipulāciju, mainīšanu vai papildināšanu, vai bojāšanu, kas var rasties sistēmas darbības traucējumu dēļ;

               h)

               netiek izgatavotas nekādas PDR datu bāzes kopijas, izņemot tās, kas ir vajadzīgas atjaunošanas nolūkiem katastrofu gadījumā.

         2.   Jebkuram datu drošības pārkāpumam, īpaši tādam, kas rada nejaušu vai nelikumīgu iznīcināšanu vai nejaušu nozaudēšanu, izmainīšanu, neatļautu izpaušanu vai piekļuvi, vai jebkādas citas nelikumīgas apstrādes formas, piemēro efektīvas un preventīvas sankcijas.
   3.   Austrālijas Muitas un robežapsardzes dienests ziņo par visiem datu drošības pārkāpumiem Austrālijas Informācijas komisāra birojam un informē Eiropas Komisiju, ka šāds pārkāpums ir reģistrēts.
   10. pants
   Uzraudzība un pārskatatbildība
   1.   To, kā Austrālijas valdības iestādes, kas apstrādā PDR datus, ievēro datu aizsardzības noteikumus, uzrauga Austrālijas Informācijas komisārs, kam saskaņā ar Privātās dzīves aizsardzības likuma noteikumiem ir faktiskas pilnvaras izmeklēt, vai aģentūras ievēro Privātās dzīves aizsardzības likumu, un uzraudzīt un izmeklēt, kādā mērā Austrālijas Muitas un robežapsardzes dienests ievēro Privātās dzīves aizsardzības likumu.
   2.   Austrālijas Muitas un robežaizsardzības dienests ir ieviesis pasākumus saskaņā ar Privātās dzīves aizsardzības likumu, lai Austrālijas Informācijas komisārs varētu veikt regulāras oficiālas revīzijas par visiem aspektiem saistībā ar ES izcelsmes PDR datu izmantošanu Austrālijas Muitas un robežapsardzes dienestā, to apstrādi un piekļuves politiku un procedūrām.
   3.   Austrālijas Informācijas komisārs jo īpaši izskatīs prasības, ko iesniegusi atsevišķa persona, neatkarīgi no viņa vai viņas valstspiederības vai dzīvesvietas valsts, attiecībā uz viņa vai viņas tiesību un brīvību aizsardzību personas datu apstrādes jautājumos. Attiecīgā persona tiks informēta par prasības izskatīšanas iznākumu. Austrālijas Informācijas komisārs turklāt palīdzēs attiecīgajām personām izmantot savas tiesības, kas paredzētas šajā nolīgumā, īpaši piekļuves, datu labošanas un tiesību aizsardzības tiesības.
   4.   Personām ir arī tiesības iesniegt sūdzību Sadraudzības ombudam par Austrālijas Muitas un robežapsardzes dienesta attieksmi pret tām.
   11. pants
   Pārredzamība
   1.   Austrālija lūdz gaisa pārvadātājiem sniegt pasažieriem skaidru un saprotamu informāciju attiecībā uz PDR datu vākšanu, apstrādi un izmantošanas nolūku. Vēlams, lai šī informācija tiktu sniegta rezervēšanas laikā.
   2.   Austrālija sabiedrībai dara pieejamu informāciju, jo īpaši attiecīgajās valdības tīmekļa vietnēs, par to, kādēļ Austrālijas Muitas un robežapsardzes dienests vāc un izmanto PDR datus. Tajā ietver informāciju par to, kā pieprasīt piekļuvi, datu labošanu un tiesību aizsardzību.
   12. pants
   Piekļuves tiesības
   1.   Jebkurai personai ir tiesības piekļūt saviem PDR datiem pēc tam, kad iesniegts pieprasījums Austrālijas Muitas un robežapsardzes dienestam. Šādu piekļuvi nodrošina bez nepamatotiem ierobežojumiem vai kavēšanās. Šīs tiesības piešķirtas ar 1982. gada Austrālijas Likumu par informācijas brīvību (Freedom of Information Act (Cth)) un Privātās dzīves aizsardzības likumu. Piekļuves tiesības arī attiecas uz spēju pieprasīt un iegūt dokumentus, kuri ir Austrālijas Muitas un robežaizsardzības dienesta rīcībā, par to, vai ar attiecīgo personu saistītie dati ir pārsūtīti vai darīti pieejami, kā arī informāciju par saņēmējiem vai saņēmēju kategorijām, kurām minētie dati ir izpausti.
   2.   Saskaņā ar 1. punktu informācijas izpaušana var būt pakļauta pamatotiem juridiskiem ierobežojumiem, ko piemēro saskaņā ar Austrālijas valsts tiesību aktiem, lai nodrošinātu, ka tiek aizsargāta noziedzīgu nodarījumu novēršana, atklāšana, izmeklēšana vai saukšana pie atbildības par tiem, un aizsargātu sabiedrības vai valsts drošību, pienācīgi ņemot vērā attiecīgās personas likumīgās intereses.
   3.   Par jebkādu piekļuves atteikumu vai ierobežojumu attiecīgajai personai paziņo rakstiski trīsdesmit (30) dienu laikā vai likumā noteiktajā termiņā. Vienlaicīgi attiecīgajai personai paziņo faktiskos vai juridiskos iemeslus, kas ir lēmuma pamatā. Pēdējo minēto paziņošanu var neveikt, ja ir pamatojums saskaņā ar 2. punktu. Visos minētajos gadījumos personām paziņo par viņu tiesībām iesniegt sūdzību par Austrālijas Muitas un robežapsardzes dienesta lēmumu. Šādu sūdzību iesniedz Austrālijas Informācijas komisāram. Personu turpmāk informē par līdzekļiem, kas saskaņā ar Austrālijas tiesību aktiem pieejami tiesību aizsardzībai administratīvā kārtā un tiesā.
   4.   Ja persona iesniedz sūdzību Austrālijas Informācijas komisāram, kā minēts 3. punktā, to oficiāli informē par attiecīgās sūdzības izmeklēšanas rezultātiem. Attiecīgā persona saņem vismaz apstiprinājumu par to, vai ir ievērotas viņa vai viņas tiesības uz datu aizsardzību saskaņā ar šo nolīgumu.
   5.   Austrālijas Muitas un robežapsardzes dienests neizpauž PDR datus sabiedrībai, izņemot personām, kuru PDR dati ir apstrādāti, vai to pārstāvjiem.
   13. pants
   Tiesības uz datu labošanu un dzēšanu
   1.   Ja dati ir nepareizi, jebkurai personai ir tiesības prasīt to viņa vai viņas PDR datu labošanu, kurus apstrādā Austrālijas Muitas un robežapsardzes dienests. Datu labošanai var būt nepieciešama datu dzēšana.
   2.   Pieprasījumus labot Austrālijas Muitas un robežaizsardzības rīcībā esošos PDR datus var iesniegt tieši Austrālijas Muitas un robežaizsardzības dienestam saskaņā ar Informācijas brīvības likumu vai Privātās dzīves aizsardzības likumu.
   3.   Austrālijas Muitas un robežapsardzes dienests veic visas nepieciešamās pārbaudes atbilstīgi pieprasījumam un bez liekas kavēšanās paziņo attiecīgajai personai, vai viņas PDR dati ir laboti vai dzēsti. Šādu paziņojumu attiecīgajai personai sniedz rakstiskā veidā trīsdesmit (30) dienu laikā vai likumā noteiktajā termiņā, tajā informējot par iespēju iesniegt sūdzību Austrālijas Informācijas komisāram par Austrālijas Muitas un robežapsardzes dienesta lēmumu, kā arī sniedzot norādes par līdzekļiem, kuri saskaņā ar Austrālijas tiesību aktiem pieejami tiesību aizsardzībai administratīvā kārtā un tiesā.
   4.   Ja persona iesniedz sūdzību Austrālijas Informācijas komisāram, kā minēts 3. punktā, attiecīgo personu oficiāli informē par šādas izmeklēšanas rezultātiem.
   14. pants
   Tiesības uz tiesību aizsardzību
   1.   Jebkurai personai ir tiesības uz efektīvu tiesību aizsardzību administratīvā kārtā un tiesā, ja ir pārkāptas viņa vai viņas tiesības, kas minētas šajā nolīgumā.
   2.   Jebkurai personai, kam ir nodarīts kaitējums datu nelikumīgas apstrādes rezultātā vai jebkādas rīcības rezultātā, kas nav savienojama ar šajā nolīgumā minētajām tiesībām, ir tiesības vērsties pēc efektīviem tiesību aizsardzības līdzekļiem, kas var ietvert kompensāciju no Austrālijas.
   3.   Šā panta 1. un 2. punktā minētās tiesības ir piešķirtas personām neatkarīgi no viņu valstspiederības vai izcelsmes valsts, dzīvesvietas vai fiziskās klātbūtnes Austrālijā.
   15. pants
   PDR datu automātiska apstrāde
   1.   Austrālijas Muitas un robežapsardzes dienests vai citas 2. pielikumā uzskaitītās valdības iestādes nepieņem nekādus lēmumus, kuri būtiski ietekmē pasažieri vai rada tam nelabvēlīgas tiesiskās sekas, vienīgi pamatojoties uz PDR datu automātisko apstrādi.
   2.   Austrālijas Muitas un robežaizsardzības dienests neveic datu automātisku apstrādi, pamatojoties uz sensitīviem datiem.
   16. pants
   Datu glabāšana
   1.   PDR datus glabā ne ilgāk kā piecus ar pusi gadus no dienas, kurā tos sākotnēji saņēmis Austrālijas Muitas un robežapsardzes dienests. Šajā laikposmā PDR datus glabā PDR sistēmā tikai, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem, un tos glabā šādā veidā:

               a)

               sākot no sākotnējās saņemšanas līdz trīs gadu laikposmam visi PDR dati ir pieejami ierobežotam Austrālijas Muitas un robežapsardzes dienesta ierēdņu skaitam, kuriem Austrālijas Muitas un robežapsardzes izpilddirektors piešķīris īpašu atļauju, lai identificētu pasažierus, kas var būt potenciālas interesējošās personas;

               b)

               sākot no trim gadiem pēc sākotnējās saņemšanas līdz piecu ar pusi gadu laikposma beigām PDR datus glabā PDR sistēmā, bet visi datu elementi, kuri varētu kalpot, lai identificētu pasažieri, uz kuru PDR dati attiecas, tiek maskēti. Šādi anonimizētie PDR dati ir pieejami tikai ierobežotam Austrālijas Muitas un robežapsardzes dienesta ierēdņu skaitam, kam Austrālijas Muitas un robežapsardzes dienesta izpilddirektors piešķīris īpašu atļauju, lai veiktu analīzi saistībā ar teroristu nodarījumiem un smagiem starptautiskiem noziegumiem. Atļauju pilnībā piekļūt PDR datiem sniedz tikai Austrālijas Muitas un robežapsardzes dienesta vadošā izpilddienesta loceklis, ja tā ir nepieciešama, lai veiktu izmeklēšanu, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem.

         2.   Lai panāktu datu anonimizēšanu, jāmaskē šādi PDR elementi:

               a)

               vārds(-i), uzvārds(-i);

               b)

               citi vārdi, uzvārdi PDR, tostarp ceļotāju skaits PDR;

               c)

               visa pieejamā kontaktinformācija (tostarp darījuma veicēja informācija);

               d)

               vispārējas piezīmes, tostarp cita papildu informācija (Other Supplementary Information – OSI), īpaša dienesta informācija (Special Service Information – SSI) un īpaša dienesta pieprasījuma (Special Service Request – SSR) informācija tiktāl, ciktāl tā aptver informāciju, pēc kuras var identificēt fizisku personu; un

               e)

               jebkādi savākti pasažieru datu papildu apstrādes (Advance Passenger Processing – APP) vai papildu informācijas par pasažieri (Advance Passenger Information – API) dati tiktāl, ciktāl tie aptver informāciju, pēc kuras var identificēt fizisku personu.

         3.   Neatkarīgi no 1. punkta PDR datus, kas nepieciešami īpašai izmeklēšanai, saukšanai pie atbildības vai sodu izpildei par teroristu nodarījumiem vai smagiem starptautiskiem noziegumiem, var apstrādāt, lai veiktu minēto izmeklēšanu, saukšanu pie atbildības vai sodu izpildi. PDR datus var glabāt, līdz attiecīgā izmeklēšana vai saukšana pie atbildības ir pabeigta vai ir izpildīts attiecīgais sods.
   4.   Kad ir beidzies 1. un 3. punktā precizētais datu glabāšanas termiņš, PDR datus neatgriezeniski dzēš.
   17. pants
   PDR datu uzskaite un dokumentēšana
   1.   Visas PDR datu apstrādes darbības, tostarp piekļūšanu un aplūkošanu vai pārsūtīšanu, kā arī Austrālijas vai trešo valstu iestāžu pieprasījumus pēc PDR datiem, arī atteikuma gadījumā, uzskaita vai dokumentē Austrālijas Muitas un robežapsardzes dienests, lai pārbaudītu datu apstrādes likumību, veiktu pašuzraudzību un nodrošinātu pienācīgu datu integritāti un datu apstrādes drošību.
   2.   Saskaņā ar 1. punktu sagatavoto uzskaiti vai dokumentāciju izmanto tikai uzraudzības un revīzijas nolūkos, tostarp ar neatļautu piekļuvi saistītu jautājumu izmeklēšanai un risināšanai.
   3.   Par uzskaiti vai dokumentāciju, kas sagatavota saskaņā ar 1. punktu, pēc pieprasījuma paziņo Austrālijas informācijas komisāram. Austrālijas Informācijas komisārs šo informāciju izmanto vienīgi datu aizsardzības uzraudzības nolūkā un lai nodrošinātu datu pareizu apstrādi, kā arī datu integritāti un drošību.
   18. pants
   PDR datu koplietošana ar citām Austrālijas valdības iestādēm
   1.   Austrālijas Muitas un robežaizsardzības dienests var koplietot PDR datus tikai ar 2. pielikumā uzskaitītajām Austrālijas valdības iestādēm, ievērojot šādus aizsardzības pasākumus:

               a)

               saņēmējas valdības iestādes PDR datiem piemēro aizsardzības pasākumus, kā noteikts šajā nolīgumā;

               b)

               datus koplieto tikai 3. pantā noteiktajos nolūkos;

               c)

               datus koplieto tikai, pamatojoties uz katru konkrētu gadījumu, izņemot, ja dati ir anonimizēti;

               d)

               pirms datu koplietošanas Austrālijas Muitas un robežapsardzes dienests rūpīgi novērtē, cik svarīgi ir koplietošanai paredzētie dati. Koplieto tikai tos īpašos PDR datu elementus, par kuriem ir skaidri pierādīts, ka konkrētos apstākļos tie ir nepieciešami. Jebkurā gadījumā koplieto pēc iespējas minimālu datu apjomu;

               e)

               saņēmējas valdības iestādes nodrošina, ka dati netiek izpausti tālāk bez Austrālijas Muitas un robežapsardzes dienesta atļaujas, kurām Austrālijas Muitas un robežapsardzes dienests šādu atļauju nesniedz, izņemot tikai šā nolīguma 3. pantā minētajos nolūkos.

         2.   Iestāžu sarakstu, kas izklāstīts 2. pielikumā, var grozīt ar diplomātisku notu apmaiņu starp Pusēm, lai tajā iekļautu:

               a)

               jebkādus departamentus vai aģentūras, kas pārņem 2. pielikumā uzskaitītos departamentus vai aģentūras; un

               b)

               jebkādus jaunus departamentus vai aģentūras, kuras izveidotas pēc šā nolīguma stāšanās spēkā un kuru funkcijas ir tieši saistītas ar teroristu nodarījumu vai smagu starptautisku noziegumu novēršanu, atklāšanu, izmeklēšanu vai saukšanu pie atbildības par tiem; un

               c)

               jebkādus esošos departamentus un aģentūras, kuru funkcijas kļūst tieši saistītas ar teroristu nodarījumu vai smagu starptautisku noziegumu novēršanu, atklāšanu, izmeklēšanu vai saukšanu pie atbildības par tiem.

         3.   Pārsūtot analītisku informāciju, kurā ietverti PDR dati, kas iegūti saskaņā ar šo nolīgumu, ievēro šajā pantā noteiktos aizsardzības pasākumus, ko piemēro PDR datiem.
   4.   Nekas šajā pantā neliedz izpaust PDR datus, ja tas nepieciešams 3. panta 4. un 5. punktā un 10. pantā minētajos nolūkos.
   19. pants
   Datu pārsūtīšana trešo valstu iestādēm
   1.   Austrālijas Muitas un robežapsardzes dienests PDR datus var pārsūtīt tikai konkrētām trešo valstu iestādēm, ievērojot šādus aizsardzības pasākumus:

               a)

               Austrālijas Muitas un robežapsardzības dienests ir pārliecināts, ka saņēmēja trešās valsts iestāde ir piekritusi pārsūtītajiem datiem piemērot tos pašus aizsardzības pasākumus, kuri izklāstīti šajā nolīgumā;

               b)

               PDR datus var saņemt tikai tāda trešās valsts iestāde, kuras funkcijas ir tieši saistītas ar teroristu nodarījumu vai smagu starptautisku noziegumu novēršanu, atklāšanu, izmeklēšanu un saukšanu pie atbildības par tiem;

               c)

               datus pārsūta tikai, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem, kā noteikts 3. pantā;

               d)

               datus pārsūta tikai, pamatojoties uz katru konkrētu gadījumu;

               e)

               pirms datu pārsūtīšanas Austrālijas Muitas un robežapsardzes dienests rūpīgi novērtē, cik svarīgi ir dati, kas jāpārsūta. Pārsūta tikai tos konkrētos PDR datu elementus, par kuriem ir skaidri pierādīts, ka konkrētos apstākļos tie ir nepieciešami. Jebkurā gadījumā pārsūta pēc iespējas minimālu datu apjomu;

               f)

               ja Austrālijas Muitas un robežapsardzes dienests ir informēts par to, ka ir pārsūtīti kādas dalībvalsts valstspiederīgā vai pastāvīgā iedzīvotāja dati, par to pēc iespējas drīzāk informē attiecīgās dalībvalsts kompetentās iestādes;

               g)

               Austrālijas Muitas un robežapsardzes dienests ir pārliecināts, ka saņēmējas trešās valsts iestāde ir piekritusi glabāt PDR datus tikai līdz brīdim, kad attiecīgā izmeklēšana vai saukšana pie atbildības ir pabeigta vai ir izpildīts attiecīgais sods, vai dati vairs nav vajadzīgi 3. panta 4. punktā izklāstītajos nolūkos, un jebkurā gadījumā vairs nav vajadzīgi;

               h)

               Austrālijas Muitas un robežapsardzes dienests ir pārliecināts, ka saņēmējas trešās valsts iestāde ir piekritusi PDR datus tālāk nepārsūtīt;

               i)

               Austrālijas Muitas un robežapsardzes dienests vajadzības gadījumā nodrošina, ka pasažieris ir informēts par viņa vai viņas PDR datu pārsūtīšanu.

         2.   Pārsūtot analītisku informāciju, kurā ietverti PDR dati, kas iegūti saskaņā ar šo nolīgumu, ievēro šajā pantā noteiktos aizsardzības pasākumus, ko piemēro PDR datiem.
   3.   Nekas šajā pantā neliedz izpaust PDR datus, ja tas nepieciešams 3. panta 4. punktā minētajos nolūkos.
   III   NODAĻA

      DATU PĀRSŪTĪŠANAS KĀRTĪBA

   20. pants
   Datu pārsūtīšanas metode
   Šā nolīguma nolūkos Puses nodrošina, ka gaisa pārvadātāji PDR datus Austrālijas Muitas un robežapsardzes dienestam pārsūta tikai, pamatojoties uz push metodi un saskaņā ar šādām procedūrām:

               a)

               gaisa pārvadātāji pārsūta PDR datus elektroniski saskaņā ar Austrālijas Muitas un robežapsardzes dienesta tehniskajām prasībām vai, tehniskas kļūmes gadījumā, izmantojot jebkuru citu piemērotu līdzekli, nodrošinot atbilstīgu datu drošības līmeni;

               b)

               gaisa pārvadātāji pārsūta PDR datus, izmantojot saskaņotu ziņojumapmaiņas formātu;

               c)

               gaisa pārvadātāji pārsūta PDR datus drošā veidā, izmantojot kopīgus protokolus, kurus pieprasa Austrālijas Muitas un robežapsardzes dienests.

         21. pants
   Datu pārsūtīšanas biežums
   1.   Puses nodrošina, ka gaisa pārvadātāji Austrālijas Muitas un robežapsardzes dienestam pārsūta visus nepieciešamos pasažieru PDR datus, kā aprakstīts 20. pantā, augstākais, piecas reizes iepriekš plānotā laikā attiecībā uz vienu lidojumu, pirmo reizi datus nosūtot līdz 72 stundām pirms paredzamā izlidošanas laika. Austrālijas Muitas un robežapsardzes dienests paziņo gaisa pārvadātājiem noteiktos laikus datu pārsūtīšanai.
   2.   Īpašos gadījumos, ja tiek norādīts, ka ir nepieciešams piekļūt datiem agrīnā posmā, lai reaģētu uz konkrētiem draudiem saistībā ar teroristu nodarījumiem vai smagiem starptautiskiem noziegumiem, Austrālijas Muitas un robežapsardzes dienests var pieprasīt gaisa pārvadātājam sniegt tam PDR datus pirms pirmā plānotā datu pārsūtīšanas laika. Izmantojot šīs tiesības, Austrālijas Muitas un robežapsardzes dienests rīkojas saprātīgi un samērīgi un izmanto tikai push metodi.
   3.   Īpašos gadījumos, ja tiek norādīts, ka piekļuve ir nepieciešama, lai reaģētu uz konkrētiem draudiem saistībā ar teroristu nodarījumiem vai smagiem starptautiskiem noziegumiem, Austrālijas Muitas un robežapsardzes dienests var pieprasīt gaisa pārvadātājam pārsūtīt tam PDR datus 1. punktā minēto plānoto datu pārsūtīšanas laiku starpposmā vai pēc tiem. Izmantojot šīs tiesības, Austrālijas Muitas un robežapsardzes dienests rīkojas saprātīgi un samērīgi un izmanto tikai push metodi.
   IV   NODAĻA

      ĪSTENOŠANAS UN NOBEIGUMA NOTEIKUMI

   22. pants
   Atkāpes neizmantošana/saistība ar citiem instrumentiem
   1.   Ar šo nolīgumu nerada un nepiešķir nekādas tiesības vai labumu nekādai citai publiskai vai privātai personai vai vienībai. Katra Puse nodrošina šā nolīguma noteikumu pienācīgu īstenošanu.
   2.   Nekas šajā nolīgumā neierobežo tiesības vai aizsardzības pasākumus, kas noteikti Austrālijas tiesību aktos.
   3.   Nekas šajā nolīgumā nesatur atkāpi no esošajām saistībām, kas jāievēro saskaņā ar jebkuriem divpusējiem savstarpējās tiesiskās palīdzības instrumentiem starp Austrāliju un Eiropas Savienības dalībvalstīm, lai palīdzētu izpildīt prasību par datu ieguvi pierādījumiem kriminālprocesā saistībā ar terorismu vai smagiem starptautiskiem noziegumiem.
   23. pants
   Strīdu izšķiršana un nolīguma pārtraukšana
   1.   Puses apspriežas par jebkuru strīdu, ko izraisījusi šā nolīguma interpretēšana, piemērošana vai īstenošana un jebkuri ar to saistītie jautājumi, lai panāktu abpusēji pieņemamu risinājumu, tostarp sniedzot iespēju katrai Pusei to izpildīt saprātīgā laikposmā.
   2.   Ja strīdu neatrisina apspriežu ceļā, katra Puse var pārtraukt šā nolīguma piemērošanu, par to rakstiski paziņojot pa diplomātiskajiem kanāliem, šādai pārtraukšanai stājoties spēkā 120 dienas pēc šāda paziņojuma dienas, ja Puses nav vienojušās citādi.
   3.   Tiklīdz strīds ir atrisināts Austrālijai un ES pieņemamā veidā, jebkura pārtraukšana zaudē spēku.
   4.   Neatkarīgi no tā, vai šā nolīguma darbība ir apturēta, visus datus, kurus saskaņā ar šā nolīguma noteikumiem ieguvis Austrālijas Muitas un robežapsardzes dienests, turpina apstrādāt saskaņā ar šā nolīguma aizsardzības pasākumiem, tostarp noteikumiem par datu glabāšanu un dzēšanu.
   24. pants
   Apspriešanās un pārskatīšana
   1.   Vajadzības gadījumā pirms pieņemšanas Puses viena otrai paziņo par jebkādām normatīvajām vai regulatīvām izmaiņām, kuras var būtiski ietekmēt šā nolīguma īstenošanu. Tiks uzskatīts, ka šajā nolīgumā minētās atsauces uz Austrālijas tiesību aktiem ietver visus turpmākos tiesību aktus.
   2.   Puses kopīgi pārskata šā nolīguma īstenošanu un visus ar to saistītos jautājumus gadu pēc šā nolīguma stāšanās spēkā un regulāri pēc tam šā nolīguma darbības laikā, kā arī papildus, ja to pieprasa kāda no Pusēm. Puses piekrīt, ka minētās pārskatīšanas ietvaros īpaši jāvelta uzmanība mehānismam, ar ko maskē datus saskaņā ar 16. panta 1. punkta b) apakšpunktu, jebkādām grūtībām attiecībā uz šā mehānisma darbības efektivitāti vai rentabilitāti, kā arī pieredzi, kas iegūta, strādājot ar līdzīgiem mehānismiem citās ilgāk funkcionējošās PDR sistēmās, tostarp ES sistēmā. Ja darbības ziņā efektīvs un rentabls mehānisms nav pieejams, piekļuvi datiem ierobežo, veicot arhivēšanu, un tiem var piekļūt tikai tā, kā saskaņā ar 16. pantu piekļūst anonimizētajiem datiem.
   3.   Puses iepriekš vienojas par kopīgās pārskatīšanas veidiem un paziņo viena otrai savu attiecīgo darba grupu sastāvu. Kopīgās pārskatīšanas nolūkos Eiropas Savienību pārstāv Eiropas Komisija, bet Austrāliju pārstāv Austrālijas Muitas un robežapsardzes dienests. Darba grupas var veidot eksperti datu aizsardzības un tiesībaizsardzības jomā. Ievērojot spēkā esošos tiesību aktus, katrs kopīgās pārskatīšanas grupas dalībnieks ievēro apspriežu konfidencialitāti un iziet attiecīgās drošības pārbaudes. Kopīgās pārskatīšanas nolūkā Austrālijas Muitas un robežapsardzes dienests nodrošina piekļuvi attiecīgajai dokumentācijai, sistēmām un personālam.
   4.   Puses novērtē nolīgumu, īpaši tā darbības efektivitāti, ne vēlāk kā četrus gadus pēc tā stāšanās spēkā.
   5.   Pēc kopīgās pārskatīšanas Eiropas Komisija iesniedz ziņojumu Eiropas Parlamentam un Eiropas Savienības Padomei. Austrālijai sniedz iespēju iesniegt rakstiskus komentārus, kurus pievieno minētajam ziņojumam.
   6.   Ja Eiropas Savienība pieņems PDR sistēmu un tiklīdz tas notiks, ES PDR sistēmas izveide varētu mainīt šā nolīguma kontekstu, tādēļ Puses apspriežas, lai izlemtu, vai šo nolīgumu būtu nepieciešams attiecīgi pielāgot.
   25. pants
   Nolīguma darbības izbeigšana
   1.   Katra Puse var izbeigt šo nolīgumu jebkurā laikā, par to rakstiski paziņojot pa diplomātiskiem kanāliem. Nolīgums tiek izbeigts pēc 120 dienām no attiecīgā paziņojuma saņemšanas dienas vai saskaņā ar citu vienošanos.
   2.   Neatkarīgi no jebkādas šā nolīguma darbības izbeigšanas visus datus, kurus saskaņā ar šā nolīguma noteikumiem saņēmis Austrālijas Muitas un robežapsardzes dienests, turpina apstrādāt saskaņā ar šā nolīguma aizsardzības pasākumiem, tostarp noteikumiem par datu glabāšanu un dzēšanu.
   26. pants
   Ilgums
   1.   Ievērojot 25. pantu, šo nolīgumu noslēdz uz septiņiem gadiem no tā spēkā stāšanās dienas.
   2.   Kad beidzas 1. punktā noteiktais termiņš, kā arī jebkuras turpmākās pagarināšanas termiņš saskaņā ar šo punktu, nolīguma darbību atjauno uz nākamajiem septiņiem gadiem, ja vien kāda no Pusēm vismaz divpadsmit mēnešus iepriekš rakstiskā veidā ar diplomātiskajiem kanāliem nepaziņo otrai Pusei par savu nodomu attiecīgo nolīgumu neatjaunot.
   3.   Neatkarīgi no tā, vai šā nolīguma darbība ir izbeigta, visus datus, kurus saskaņā ar šā nolīguma noteikumiem saņēmis Austrālijas Muitas un robežapsardzes dienests, turpina apstrādāt saskaņā ar šā nolīguma aizsardzības pasākumiem, tostarp noteikumiem par datu glabāšanu un dzēšanu.
   27. pants
   PDR dati, kas saņemti pirms šā nolīguma stāšanās spēkā
   Visus PDR datus, kuri brīdī, kad stājas spēkā šis nolīgums, ir Austrālijas Muitas un robežapsardzes dienesta rīcībā, Austrālija apstrādā saskaņā ar šā nolīguma noteikumiem. Tomēr līdz 2015. gada 1. janvārim datu maskēšana netiek pieprasīta.
   28. pants
   Teritoriālā piemērošana
   1.   Ievērojot 2. un 4. punktu, šo nolīgumu piemēro teritorijā, kurā piemēro Līgumu par Eiropas Savienību un Līgumu par Eiropas Savienības darbību, un Austrālijas teritorijā.
   2.   Šo nolīgumu piemēro Dānijai, Apvienotajai Karalistei vai Īrijai vienīgi tad, ja Eiropas Komisija rakstiski paziņo Austrālijai, ka Dānija, Apvienotā Karaliste vai Īrija ir nolēmušas, ka šis nolīgums tām būs saistošs.
   3.   Ja Eiropas Komisija pirms šā nolīguma stāšanās spēkā paziņo Austrālijai, ka to piemēros Dānijai, Apvienotajai Karalistei vai Īrijai, šo nolīgumu piemēro šādas valsts teritorijā tajā pašā dienā, kurā to piemēro citās Eiropas Savienības dalībvalstīs, kurām šis nolīgums ir saistošs.
   4.   Ja Eiropas Komisija pēc šā nolīguma stāšanās spēkā paziņo Austrālijai, ka to piemēros Dānijai, Apvienotajai Karalistei vai Īrijai, šo nolīgumu piemēro šādas valsts teritorijā pirmajā dienā pēc tam, kad Austrālija ir saņēmusi paziņojumu.
   29. pants
   Nobeiguma noteikumi
   1.   Šis nolīgums stājas spēkā nākamā mēneša pirmajā dienā pēc dienas, kad Puses ir apmainījušās ar paziņojumiem par to, ka tās ir pabeigušas šim nolūkam vajadzīgās iekšējās procedūras.
   2.   Ar šo nolīgumu aizstāj Nolīgumu starp Eiropas Savienību un Austrāliju par gaisa pārvadātāju veikto Eiropas Savienības pasažieru datu reģistra (PDR) datu apstrādi un pārsūtīšanu Austrālijas Muitas dienestam, ko noslēdza 2008. gada 30. jūnijā, kuru beigs piemērot šā nolīguma spēkā stāšanās dienā.

      Briselē, 2011. gada 29. septembrī, sagatavots divos eksemplāros angļu valodā. Šo nolīgumu sagatavo arī bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, visas versijas ir vienlīdz autentiskas. Ja starp valodu versijām ir atšķirības, par noteicošo uzskata angļu valodas versiju.

         Eiropas Savienības vārdā –

         Austrālijas vārdā –

   1. PIELIKUMS
   PDR datu elementi, kas minēti 2. panta f) apakšpunktā, kuri gaisa pārvadātājiem ir jāsniedz Austrālijas Muitas un robežapsardzes dienestam, bet tikai tādā apjomā, kādā tos jau apkopo:

               1.

               PDR ieraksta norādītājs

               2.

               Rezervēšanas/biļetes izsniegšanas datums

               3.

               Paredzētā ceļojuma datums(-i)

               4.

               Vārds(-i), uzvārds(-i)

               5.

               Pieejamā informācija par bieži lidojošu personu un par piešķirtajām privilēģijām (t. i., brīvas biļetes, pārcelšana uz labāku klasi utt.)

               6.

               Citi vārdi PDR, tostarp ceļotāju skaits PDR

               7.

               Visa pieejamā kontaktinformācija (tostarp darījuma veicēja informācija)

               8.

               Visa pieejamā maksāšanas/rēķinu informācija (bet ne tāda cita informācija par darījumu, kas saistīta ar kredītkarti vai kontu un kas nav saistīta ar ceļojuma darījumu)

               9.

               Informācija par konkrētajam PDR atbilstošā ceļojuma maršrutu

               10.

               Ceļojuma aģentūra/ceļojuma aģents

               11.

               Informācija par kopīgiem kodiem (code share)

               12.

               Dati par atdalītajām rezervēšanām

               13.

               Pasažiera lidojumu statuss (tostarp apstiprinājumi un reģistrācijas statuss)

               14.

               Dati par biļetes izdošanu, tostarp biļetes numurs, vienvirziena biļetes un automatizēts biļetes cenas piedāvājums

               15.

               Visa informācija par bagāžu

               16.

               Informācija par sēdvietu, tostarp sēdvietas numurs

               17.

               Vispārīgas piezīmes, tostarp informācija par OSI, SSI un SSR

               18.

               Jebkāda apkopotā APIS informācija

               19.

               Visas PDR datu, kas uzskaitīti no 1. līdz 18. punktam, vēsturiskās izmaiņas

         2. PIELIKUMS
   Citu Austrālijas valdības iestāžu saraksts, ar kurām Austrālijas Muitas un robežapsardzes dienestam ir atļauts koplietot PDR datus:

               1.

               Austrālijas Noziegumu komisija

               2.

               Austrālijas Federālā policija

               3.

               Austrālijas Drošības izlūkošanas organizācija

               4.

               Austrālijas Sadraudzības prokuratūra

               5.

               Imigrācijas un pilsonības departaments

               6.

               Transporta drošības birojs, Infrastruktūras un transporta departaments


title: 2007/541/EK,Euratom: Padomes un Komisijas Lēmums ( 2007. gada 28. jūnijs ) par Protokola noslēgšanu Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Krievijas Federāciju, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai

text:
               1.8.2007

               LV

               Eiropas Savienības Oficiālais Vēstnesis

               L 200/44

      PADOMES UN KOMISIJAS LĒMUMS

   (2007. gada 28. jūnijs)
   par Protokola noslēgšanu Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Krievijas Federāciju, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai
   (2007/541/EK, Euratom)
   EIROPAS SAVIENĪBAS PADOME
   UN EIROPAS KOPIENU KOMISIJA,
   ņemot vērā Eiropas Kopienas dibināšanas līgumu, un jo īpaši tā 44. panta 2. punktu, 47. panta 2. punkta pēdējo teikumu, 55. pantu, 57. panta 2. punktu, 71. pantu, 80. panta 2. punktu, 93., 94., 133. un 181.a pantu saistībā ar 300. panta 2. punkta otro teikumu un 300. panta 3. punkta pirmo daļu,
   ņemot vērā Eiropas Atomenerģijas kopienas dibināšanas līgumu, un jo īpaši tā 101. pantu,
   ņemot vērā Bulgārijas un Rumānijas Pievienošanās aktu, un jo īpaši tā 6. panta 2. punktu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   ņemot vērā Padomes apstiprinājumu saskaņā ar Eiropas Atomenerģijas kopienas dibināšanas līguma 101. pantu,
   tā kā:

               (1)

               Protokols Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Krievijas Federāciju, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai, 2007. gada 23. aprīlī tika parakstīts Eiropas Kopienas un tās dalībvalstu vārdā.

               (2)

               Pirms protokola stāšanās spēkā to no 2007. gada 23. aprīļa piemēro provizoriski.

               (3)

               Protokols būtu jāapstiprina,

         IR PIEŅĒMUŠAS ŠO LĒMUMU.
   1. pants
   Ar šo Eiropas Kopienas, Eiropas Atomenerģijas kopienas un dalībvalstu vārdā tiek apstiprināts Protokols Partnerības un sadarbības nolīgumam, ar ko izveido partnerību starp Eiropas Kopienām un to dalībvalstīm, no vienas puses, un Krievijas Federāciju, no otras puses, lai ņemtu vērā Bulgārijas Republikas un Rumānijas pievienošanos Eiropas Savienībai.
   Protokola teksts ir pievienots šim lēmumam (2).
   2. pants
   Padomes priekšsēdētājs Eiropas Kopienas un tās dalībvalstu vārdā sniedz protokola (3) 3. pantā paredzēto paziņojumu. Komisijas priekšsēdētājs vienlaikus sniedz šādu paziņojumu Eiropas Atomenerģijas kopienas vārdā.

      Luksemburgā, 2007. gada 28. jūnijā

            Komisijas vārdā —

            priekšsēdētājs

         S. GABRIEL

            Padomes vārdā —

            priekšsēdētājs

         José Manuel BARROSO

      (1)  Atzinums sniegts 2007. gada 7. jūnijā (Oficiālajā Vēstnesī vēl nav publicēts).

      (2)  OV L 119, 9.5.2007., 32. lpp.

      (3)  Protokola spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2004/725/EK: Eiropas Parlamenta Lēmums (2004. gada 21. aprīlis), par Eiropas Savienības 2002. finanšu gada kopbudžeta izpildes apstiprināšanu — V iedaļa — Revīzijas palāta

text:
               21.4.2004

               LV

               Eiropas Savienības Oficiālais Vēstnesis

               L 330/19

         EIROPAS PARLAMENTA LĒMUMS
   (2004. gada 21. aprīlis),
   par Eiropas Savienības 2002. finanšu gada kopbudžeta izpildes apstiprināšanu — V iedaļa — Revīzijas palāta
   (2004/725/EK)

    ---documentbreak---

               21.4.2004

               LV

               Eiropas Savienības Oficiālais Vēstnesis

               L 330/19

         EIROPAS PARLAMENTA REZOLŪCIJA
   par piezīmēm, kuras pievienotas lēmumam par Eiropas Savienības 2002. finanšu gada kopbudžeta izpildes apstiprināšanu — V iedaļa — Revīzijas palāta